text:
So hendi tað aftur, 2. fl hevur fingið lúsavitjan. Minnist til at kemba hárið, so at hetta kann basast :)
Eitt gott hugskot til fyribyrging ímóti lús, er at koyra nakrir dropar av "Tea Tree Oil" í hárshampoo'ið (tað fæst í matas, á apotekinum og líknandi støð). Lýs hata tea tree olju.
Vinarliga boðið frá beinanvegin til ein av okkum, sum vara av 2. flokki, um tit finna lús heima.
Her er ein faldari um lús frá gigni, vinarliga lesið hann ígjøgnum.
http://gigni.fo/data/attachments/99AAD6EE-5475-4B57-9C07-4603F9E64111/70998D97-6D40-420E-A8D3-B38198E21608.pdf
Góðu foreldur
Vit í 2. flokki ætla at hava gallaveitslu hósdagin 12. apríl frá kl 17.30 til kl 19.30 fyri næmingarnar
Tað verður sjálvtøkuborð, so næmingarnir taka hvør sín rætt við. Mongdin skal vera til max 2-3 persónar.
Eisini mugu næmingarnir hava eina 20 kr við í skúla at geva ein av okkum lærarum í seinasta lagi týsdagin 10. apríl, til at keypa einnýtis borðbúnað og saft fyri.
Foreldrabólkurin bjóðar ein drekkamunn í Stórustovu til tey vaksnu, áðrenn tit heinta børnini :)
Vinarliga
2. floks toymið
Trivnaðardagur AKT
Evnið – góðar relatiónir.
Grunddeild
Mikudagin 8/11-17
Kl: 08.00-08.40 Fyrilestur v/Gitte Klein
Kl: 08.40-09.00 Floksfund (Hvussu hava vit tað saman?)
Kl: 09.00-09.30 Stjerneløft s. 33 Virðislinjan s. 24
Kl: 09.30-10-00 Fríkorter
Kl: 10.00-10.30 GROW-modellið (s.25, bilag 4)
Kl: 10.30-10-45 A4 S. 35
Kl: 10.45-11.15 Labyrintin (s.36, bilag 10)
Kl:11.15-11.45 Matarsteðgur og fríkorter
Kl:11.45-12.00 Taka saman um.
Kl:12.00-12.30 Felags endi í Miðrók
Tær eru:
Eva mamma Saxo
Guðrun mamma Børku
Beinta mamma Christian Elias
Súsanna mamma Kristian
Heidi mamma Jónas T.
Hey
Tey sum ikki hava fingið hetta skriv í mailinum. Kunnu tit senda okkum ein mail.
Bjørg: bp2909f8@skulin.fo
Juanita: jh2706u2@skulin.fo
Góðu foreldur
Í samband við endurskoðan av trivnaðarætlan skúlans, hava vit sett okkum fyri at gera eina trivnaðarkanning á skúlanum skúlaárið 2016/2017.
Vit ynskja at fáa innlit í, hvussu støðan er á okkara skúla, fyri at kunna seta út í kortið ætlanir fyri komandi árini.
Vit hava biðið Gallup Føroyar gera kanningina, hvørs endamál at finna út av hvussu trivnaðurin er í skúlanum, og hvussu nøgdsemið er við skúlan.
Teldupostur verður sendur frá Gallup Føroyum fríggjadagin 9. juni við leinkju, brúkaranavni og loyniorði til at innrita seg í eina skipan, har spurningarnir eru.
Vit fara at heita á tykkum foreldur, um at svara kanningini saman við barni tykkara, soleiðis at úrslitini verða so eftirfarandi, sum gjørligt. Hetta tekur bert fáar minuttir.
Um tit foreldur hava fleiri børn í skúlanum á Argjahamri, fáa tit ein teldupost við brúkaranavni og loyniorði fyri hvørt barnið. Vit mæla eisini til at svarað verður saman við hvørjum barni sær.
23 spurningar er við undirspurningum í hesum økjum:
- visjón og virðisgrundarlag
- kunning
- samskifti
- menning
- innihald
- trivnaður
- happing
- skúlaumhvørvi
- skúlastýri
- heimasíða
Flestu spurningar hava stiga frá 1 til 10, har 1 altíð er tað lægsta, minsta, ringasta v.m.
og 10 altíð er tað hægsta, størsta, besta v.m.
Kanningin er frá 9. juni til og við mánadagin 19. juni 2017 á midnátt.
Við vón um góða undirtøku.
Vinarliga
Skúlin á Argjahamri, Marjun Holm
Í nakrir týsdagar hevur 1. flokkur havt vitjan av barnakórleiðarunum Kára Bæk og Joanu Johansen og fáa sangfrálæru frá teimum. Tað er Tórshavnar Musikkskúli sum í góðum samstarvi við fólkaskúlarnar í Havn er farin undir eina sangverkætlan í 1. flokkunum. Allir 1. floksnæmingar í kommununi - eini 200 børn - eru við í verkætlanini, og hesi fara í felag at framføra sangir, sum tey hava lært hetta skúlaárið. Framførslan verður hósdagin 8. juni kl 19.00 í Norðurlandahúsinum. Atgongumerki kosta 80 kr.
Atgongumerkjasølan til sang konsertina í Norðurlandahúsinum hósdagin 8. juni kl. 17 og kl. 18
letur upp mánadagin 22. mai kl. 10.00.
Til ber at keypa atgongumerki á heimasíðuni hjá Norðurlandahúsinum www.nlh.fo
Tað verða uml. 200 børn sum syngja, so tað vera nógv um boði, at fáa hendur á atgongumerkjum :-)
Prísurin verður heilt lagaligur 20 ella 30 kr pr atgongumerki.
Peningurin fer til at dekka tær útreiðslur sum eru í smb við av avgreiða konsertina í Norðurlandahúsinum (ljós, ljóð, duravørar o.s.fr.)
Góðu foreldur
Vit í 1. flokki ætla at hava gallaveitslu 18. mai frá kl 18.00 til kl 19.30 fyri næmingarnar
Tað verður sjálvtøkuborð, so næmingarnir taka hvør sín rætt við. Mongdin skal vera til max 2-3 persónar.
Eisini mugu næmingarnir hava eina 20 kr við í skúla at geva ein av okkum lærarum í seinasta lagi 16. mai, til at keypa einnýtis borðbúnað og saft fyri.
Foreldrini eru vælkomin inn til ein drekkamunn og prát tá tey avheinta børnini aftur :)
Vinarliga
1. floks toymið
Vit royna aftur við myndatøkunum, tí eftir at ein spurnarkanning varð gjørd vísir tað seg enn at vera ein ávísur áhugi fyri myndatøku.
Avbjóðingin hevur verið, at myndirnar verða ikki avheintaðar á skrivstovuni, tí heita vit á tykkum um at tosa við børnini um hesar tveir møguleikarnar.
Myndirnar verða tiknar í forskúla, 1.fl, 4 fl , 7.fl og 9.fl.
Tey, sum skulu bert hava floksmynd á 50 kr, stilla seg ikki upp til einstaklingamyndir.
Tey sum skulu hava floksmynd og einstakligamyndir, gjalda 250 kr.
Gjaldast skal á 6460-2201536 og kvittanin skal við, tá ið myndirnar verða avheintaðar á skrivstovuni
Myndatøkan verður mikudagin 29. mars
Hey tit
Soleiðis síggja nýggju spælibólkarnar út.
Spælibólkar
1: Sandra, Jens Martin, Diana, Kristin, Arina, Uni.
2: Silja, Christian N., Meta, Bjarti, Teresa , Saxo,
3: Børka, Jóhannes, Halla, Jónas M, Heibrith Maria, Eryk
4: Hanna, Jónas T, Astrid, Rógvi, Linda, Levi
5: Dóra, Hans, Bella, Heidi Alita, Nóa, Kristian
6: Ester, Christian Elias, Birta, Hákun, Eilen, Rósa
7: Birita, Óðin, Svanna, Ragnar, Katrin Emilia,
8: Bjarta, Jónsvein, Elisa, Ísak, Tóra
Barnið sum stendur fyrst á listanum, heldur fyrsta spælibólkin.
Við vón um, at tit sum við undanfarnu ferð, taka væl undir við hesum tiltakinum
Blíðar heilsanir
Hvussu tit kunnu hjálpa børnum tykkara við heimaarbeiðinum í 1., 2. og 3. flokki (Lesing)
Vit fara at seta borðini í ein hestaskógv, við tí fyri eyga at skapa meira ró í flokkinum.
Eisini fara vit at royna at seta 5 min. av hvønn dag til stillaløtu, har onki er á borðinum.
Skúlin/skúlar hevur gjørt eina samstarvs avtalu við Talvsamband Føroya, har okkara nýggi Stórmeistari í talvi, hevur lagt okkum lærarum lag á, hvussu vit undirvísa í talvi.
Vit fara at brúka støddfrøði tíman hósdag til talv framyvir.
Hvønn mikudag kvøða allir flokkarnir í grunddeild. Nú eru vit fari í holt við at læra okkum eina nýggja vísu um nykin. Vit fara at greiða børnunum frá søguni um nykin, so verður tað eitt sindur stuttligari at kvøða um hann. At byrja við skulu børnini læra 3 tey fyrstu ørindini og niðurlagið uttanat. Tit eru meira enn hjartaliga vælkomin at hjálpa til við at venja ørindini :)
Her er ein leinkja til vísuna á youtube:
– Harra mín – tí hann vildi ein riddari vera. – Um summarið, tær allir fuglar syngja væl. – prestar hildu messur fimm. prestar hildu messur tólv. “Krist gevi, tann riddari hann var mín!” -------- 5. Han trådte over skamler en og to: “Else lille, giv mig tro! otte borger giver jeg dig.” “jeg giver dig tro og følger dig.” da lyster Else lille at hvile en stund. hvor ere de borge, du lovede mig? -------- 10. “Eitt er í vatni, annað er í sjógv, fært tú meg, tá hevir tú nógv.” “Eg meini, tú ert eitt nykartrøll.” – eftir stóð Elsa (lítla) við sorg og sút. hálvur maður og hálvur bátur. hon takkaði Gudi, hon fekk ikki mein.
1. Nykurin letur sær klæði skera,
2. Nykurin gongur í kirkjuna inn,
3. Nykurin gongur á kirkjugólv,
4. Elsa lítla smílir undir lín:
6. Else lille, troloves mig!
7. Else lille rækker hånden fra sig:
8. Der de komme i rosenlund,
9. “Hør du, ridder, hvad jeg spør dig:
11. Elsa lítla lítir seg upp í fjøll:
12. Nykurin leyp í vatnið út
13. Nykurin leyp í vatnið kátur,
14. Skundaði hon so snarliga heim,
– Harra mín –
tí hann vildi ein riddari vera.
– Um summarið, tær allir fuglar syngja væl. –
prestar hildu messur fimm.
prestar hildu messur tólv.
“Krist gevi, tann riddari hann var mín!”
--------
5. Han trådte over skamler en og to:
“Else lille, giv mig tro!
otte borger giver jeg dig.”
“jeg giver dig tro og følger dig.”
da lyster Else lille at hvile en stund.
hvor ere de borge, du lovede mig?
--------
10. “Eitt er í vatni, annað er í sjógv,
fært tú meg, tá hevir tú nógv.”
“Eg meini, tú ert eitt nykartrøll.”
– eftir stóð Elsa (lítla) við sorg og sút.
hálvur maður og hálvur bátur.
hon takkaði Gudi, hon fekk ikki mein.
1. Christian Elias, Jens Martin, Bjarta, Birta
2. Jóhannes, Bella, Dóra, Teresa
3. Hans, Arina, Jónsvein, Elisa
4. Kristian, Katrin Emilia, Heidi Alita, Jónas T.
5. Bjarti, Eryk, Sandra, Ester
6. Nóa, Óðin, Birita, Heibrith Maria
7. Jónas M., Ísak, Halla, Børka, Svanna
8. Silja, Ragnar, Uni, Hanna
9. Tóra, Diana, Levi, Rógvi
10. Hákun, Kristin, Astrid, Meta
11. Eilen, Linda, Rósa, Christian N.
1. Pluss
2. Minus
3. C-terningar
4. Teldil
5. Telda (rokning online)
6. Talv
7. Súluspøl
8. Memory
9. Skriving/Frílesing
10. Putlisøgur
11. Kreativt (Perla bókstav)
Her eru spælibólkarnir:
1. Arina, Bjarti, Hanna, Jónas M., Linda
2. Astrid, Dóra, Hákun, Ragnar, Meta
3. Bella, Sandra, Eryk, Jónas T., Tóra
4. Birita, Elisa, Rógvi, Kristian
5. Birta, Halla, Hans, Levi
6. Bjarta. Heibrith Maria, Jens Martin, Ísak, Svanna
7. Børka, Ester, Christian Elias, Nóa
8. Diana Marianna, Eilen, Jóhannes Erik, Ódin, Rósa
9. Heidi Alita, Silja, Jónsvein, Kristin
10. Katrin Emilia, Teresa, Uni, Christian (Christian er nýggjur næmingur, sum byrjar í skúla 23. november)
Góðu foreldur.
Læraratoymið hevur havt fund og heldur tað hevði verið hugnaligt at havt ein jólakalendara í flokkinum í desember 2016.
Hvør næmingur letur eina snøgt innpakkaða gávu fyri uml. 30 kr.
Gávan skal vera nakað, sum bæði gentur og dreingir fáa gleði av.
Og í gávuni skal EINKI etandi vera í.
Gávan skal latast lærarunum innan 30. nov.
Eisini ynskja vit, at ein vaksin skrivar eina lítla søgu saman við barni sínum, sum so verður lisin upp, tá ið pakkin verður opnaður.
Hey, øll í 1. flokki.
Hvør næmingur í 1. flokki fær eitt træ at planta. Træið hjá hvørjum einstøkum næmingi fær so eitt nummar í telduskipan skúlans.
Vit planta oman fyri Garðsgøtu/Støðlagøtu niðri á Argjum.
Træsløgini eru vanliga grann og fura.
Eg geri plantiholini klár frammanundan, so tað verður ikki so nógv arbeiði at gera
Øll skulu vera í hóskandi klæðum og kanska gummistivlum.
Tað hevur enn ikki eydnast okkum at planta nøkur trø vegna veður (hvørki gentur ella dreingir), men vit royna aftur í morgin (hósdagin 24. november).
Við viðarlundarkvøðu
Eyðun á Borg
Tað sær út til, at nøkur foreldur ikki fáa teldupost frá okkum lærarum, tí fara vit aftur at gera eina roynd at fáa fatur á øllum teldupostunum.
Eg havi sent tykkum ein teldupost, sum eitur ROYND, og um tit IKKI hava fingið hann, kunnu tit so skriva til mín allan.michelsen@skulin.fo við tykkara teldupostadressu.
Vh
Allan
Spælibólkar
Virðing og opinleika
Sukurfríar spælibólkar
Spælibólk
Trivnaður
Skapa felagskapin og fokusera á tað góða samanhaldið
Happing
Opinleika millum foreldur
Foreldrafundurin har barnið og foreldrini eru í miðdeplinum.
Fundurin verður mánadagin 26. september kl 19.00 í skúlanum á Argjahamri.
Boða frá luttøku
Sig flokslærarinum frá hvør umboðar barnið innan fríggjadagin 23. september.
Gevið gætur
Tað er umráðandi, at barnið verður umboðað og vilja vit fegin, at bæði foreldrini luttaka.
Allir lærarar skúlans fara á skeið í floksleiðslu mikudagin 21. september, í tí sambandi hava allir næmingar frí frá skúlanum.
Kunning um frítíðarskúlan sæst her
Eftir felags foreldrafundin sum var, gjørdist greitt hvørji foreldraumbodini eru.
Tey eru:
Sólgerð - mamma Katrin Emiliu
Andrew - pápi Biritu
Súsanna - mamma Teresu
Ingibjørg - mamma Levi
Fríða - mamma Óðin
Sigga - mamma Una og Rógva
Hesi gera eina innanhýsis avtalu um, hvør skal virka sum formaður/forkvinna.
Góðu foreldur.
Kunnu tit senda mær tykkara teldupostbústað til allan.michelsen@skulin.fo.
Skriva fyrst navnið á barninum og so teldupostin.
Dømi: Gunnar: allan.michelsen@skulin.fo
Vh
Allan
Felags foreldra kunning verður mikukvøldið 31. august í miðrók (á stóru trappuni) kl 19.00.
Punkt:
Foreldraumboð verða vald.
Kunning um lærugreinirnar
Kunning um lesi innlæring
Býti til handverk og list er at finna undir lærugreinir.


c: text/html

text:
Kom, kvøð eina vísu og Neistanum prísi
tað kunnu vit saktans og serliga nú,
vit hava gjørt kvetti,
tað ger ikki petti,
um vit fáa vóning í kvøld, eg og tú.
Niðurlag:
Neistin er nummar eitt,
tað er avgjørt og greitt,
ongin skal okkum fáa av pallinum tveitt,
bert vit halda saman
í leiki og gaman,
tá óttast vit ongan, tað er líka feitt.
Um sólin hon brennir,
og sveittin hann rennur,
tað ger ikki mun, meira vit dríva á,
vit lofta og kasta,
og so til tann næsta,
tað ræður jú um, at vit mál kunnu fá.
Um hondbólt tú íðkar
títt likam tað fríðkar
sum Venus hin gamla tú verður at sjá
feitt-bitar og ístur
tað alt útihýst er
ein hondbóltsmoy altíð kann fríggjara fá.
Vit ferðast so víða,
sum stundirnar líða,
til Harstad og Lorvík og mong onnur støð,
við hvørt kann tó henda
at vit aftur venda
við andsperru, koyktari knæskel og gø.
Ei leggja í slíkt,
vit venjast við tílíkt,
tað herðir jú okkara likam og sál.
Tað, vit eru mentir
- vit dreingir og gentir-
at hevja upp Neistan, tað tað er okkar mál.
Tá vit verða gomul,
vit minnast øll somul
á hondbóltstíð farnu, um tað tykist sárt,
sum pápar og mammur
og tjukkar madammur
vit varðveita eldhugin, jú, tað er klárt.

robotstxt: allowed

filter: keep


text:
Sálarfrøði
Sálarfrøði er frøðigrein um sálarligar eginleikar og atferð hjá fólki. Hetta er nýggj vísindagrein, ikki grundað fyrr enn miðskeiðis í 19. øld, og hon mennist ógvuliga skjótt. Sálarfrøði er um menniskjunnar hugsan, kenslur og hugmyndir, og sálarfrøðingar kunnu hjálpa okkum at skilja okkum sjálv betur. Sálarfrøðingar kanna spurningar, vit øll spyrja okkum sjálvi av og á. Hví eru vit, so sum vit eru, hvat duga vit ella hví nýtist okkum at læra? Sálarfrøðin kannar, hvussu fólk rigga saman við øðrum. Sálarfrøðingar royna at hjálpa okkum, tá ið lívsgrundin ryður undan okkum.
Í føroyska fólkaskúlanum er møguleiki at leita sær ráð hjá skúlasálarfrøðingi [1]. Sálarfrøðingar royna at greina, hvussu frægast er at hjálpa barni, sum hevur trupulleikar í skúlanum. Trupulleikar kunnu standast av at læra at skriva, rokna ella lesa. Barnið trívist ikki í skúlanum. Sálarfrøðingarnir geva sær góðar stundir at práta við foreldrini, barnið og lærararnar. Við samrøðum og royndum royndir sálarfrøðingurin at greina, á hvørjum økjum barnið er væl fyri, og hvar tað er illa fyri, so tað kann læra at skilja seg sjálvt betur. Sálarfrøðingurin kann heva foreldrum og børnum ráð um trupulleikar heima við hús.


text:
Býráðsfundur 26. apríl 2007
1.
J. nr. 255 – 05/00257
Í skrivi df. 22/03-07 boðar FØROYA FORNMINNISSAVN frá at teir hava tikið sína áheitan aftur frá landstýrismanninum um friðing av økinum Yvri á Støð, tí at teir meta lógina frá 1948 at verða ógreiða.
Har aftur í móti siga teir at øki hevur stórt virði at goyma, og er rætt at friða øki, og heita samstundis á kommununa um at gera alt fyri at varveita øki og úthúsini.
Ummæli frá Teknisku Deild:
TD mælir til at broyta býarplanin fyri Elduvík soleiðis at D1-øki Yviri á Støð verður broytt til F1-øki og nýtt D1-øki verður útlagt aðrastaðni.
-Mentanarnevndin hevur á fundi 16/04-2007 mælt til at taka undir við tilráðingini frá Tekn. deild.
-Býráðið hevur á fundi 26/04-2007 samtykt at taka undir við mentanarnevndini.
2.
J. nr. 243 – 07/00298
TN-Bygging hevur í skrivi d.f 26/03-2007 nakrar spurningar í sambandi við bygging av Støkkhøll á ítróttarøkinum í Runavík.
Ummæli frá Teknisku deild:
I sambandi við framløgu av Støkkhøll og Ítróttardepil setti TN Bygging nakrar spurningar til støðutakan.
Spurningar í samband við Støkkhøll:
1.Tekur Runavíkar býráð undir við nýggju broyttu ætlanini hjá Fimleikarfelagnum Støkk.
2.Kann Fimleikarfelagið Støkk rokna við at fáa byggiloyvi til eina fimleikahøll í trá við tær tekningar, sum vóru í framløguni.?
3.Tekur Runavíkar býráð undir við, at ein spælara-tunnil og eitt goymslurúm, til NSÌ fótbóltin, verður gjørt samstundis, sum Støkkhøllin verður bygd, og vil Runavíkar kommuna átaka sær útreiðslurnar í samband við spælaratunnilin og goymslurúmið. ?
Sum heild heldur TD, at prosjektið er gjøgnumhugsað funktionelt, og sær positivt uppá at roynt hevur verið at hugsa um heildina.
Pkt. 1, TD metir ikki, at hesin spurningur kann avgreiðast áðrenn spurningur 2 og 3 eru avkláraðir.
Pkt. 2, TD kundi hugsað sær eitt modell av Støkkhøll, sum vísir, hvussu høllin passar inn í lendið.
Pkt. 3, er m.a. tengd saman við, um NSÌ er spurt eftir, um teir eru áhugaðir í at nýta tunnilin, og um hann er í trá við tær framtíðar ætlanir, sum NSÌ hevur.
Ikki kann heilt ímyndast, hvussu nógv byggjaríið fyllir í umhvørvinum, her verður eina mest hugsað um hæddarmun og frástøðu við Løkin, og parkeringsøki í forhold til Apotek v.m.
TD kundi tí hugsað sær eitt modell av øllum byggjarínum, lýst soleiðis at tað umkring liggjandi er við s.s. Apotek, Landsvegur og løkin.
Parkeringsøkið má lýsast meir viðv. til og frá koyring, somuleiðis belastningur út á landsveg.
Spurningar í samband við Ìtróttardepil við Løkin:
TD metir ikki, at støða kann takast til hesar spurningar fyrr enn omanfyri er avklárað.
-Mentanarnevndin hevur á fundi 16/04-2007 mælt til at geva principiella tilsøgn til at byggja sum umsøkt.
-Byggi- og býarskipanarnevndin hevur á fundi 18/04-2007 mælt til at taka undir við tilráðingini frá Tekn. deild.
-Býráðið hevur á fundi 26/04-2007 samtykt at játta princippielt byggiloyvi støkkhøll og at biðja um modell av heildaruppskotinum av ítróttarøkinum.
3.
J. nr. 132 – 07/00301
Neyðugar broytingar av auluni í Runavíkar skúla í sambandi við ynski frá Mentanarhúsfelagnum um at kunna brúka hølini til fjølbroytt tónleikavirksemi m.a. Symfoni orkestrið.
-Mentanarnevndin hevur á fundi 16/04-2007 mælt til at taka undir við alternativi 3, kostnaður 5,2 mill. kr.
- Býráðið hevur á fundi 26/04-2007 samtykt at beina málið aftur í mentanarnevndina til viðgerðar.
4.
J. nr. 606 – 07/00252
Politiið hevur við skrivi df. 15/3-2007 sent umsókn frá Sp/f Við Hús, sum søkir um matstovu- og skeinkiloyvi í húsunum á Heiðavegi 51 í Saltangará (matr. nr. 200 Glyvra bygd), til ummælis.
-Fíggjarnevndin hevur á fundi 16/04-2007 mælt til at málið verður lagt fyri býráðið til støðutakan.
-Býráðið hevur á fundi 26/04-2007 samtykt at játta umsóknini um matstovu- og skeinkiloyvi.
5.
J. nr. 512 – 07/00198
Umsókn um loyvi at byggja eina matstovu norðanfyri parkeringsøkið við Ítróttarhøllina í Runavík.
-Byggi- og býarskipanarnevndin hevur á fundi 18/04-2007 tikið undir við tilráðingini frá Tekn. deild og mælir til at kunna umsøkjaran um at tað longu eru stórar byggiætlanir í nærøkinum og tí verður mett at tað ikki er pláss fyri meiri bygging har.
Nevndin er annars jaliga sinnað fyri ætlanini og heitir á umsøkjarin um, í samráð við kommununa, at finna annað hóskandi øki.
-Býráðið hevur á fundi 26/04-2007 samtykt at taka undir við byggi- og býarskipanarnevndini.
6.
J. nr. SK 34x – 05/00667
Bygningurin sum P/F Heri Thomsen, á Skála (nú Faroe Ship) er til sølu hjá INNI.
INNI hevur vent sær til kommununa viðvíkjandi grundøkinum undir bygninginum sum er leigugrundstykki.
Spurningurin er um stykkið framhaldandi skal vera leigugrundstykki ella um stykkið kann bjóðast til sølu saman við bygninginum.
-Fíggjarnevndin hevur á fundi 16/04-2007 mælt til at áseta prísin fyri grundstykki til
kr. 300,00 pr. m2 ella í øðrum lagi, at grundstykkið framhaldandi verður leiga fyri galdandi leigutakst.
-Byggi- og býarskipanarnevndin hevur á fundi 18/04-2007 mælt til at geva loyvi til at keypa undirlendi.
-Býráðið hevur á fundi 26/04-2007 samtykt at taka undir við fíggjarnevndini og byggi- og býarskipanarnevndini.
7.
J. nr. 502 – 07/00053
Býarplansbroyting í Søldarfirði, á Glyvrum og í Saltangará
Ummæli frá Teknisku Deild:
Higartil eru ongar klagur ella broytingaruppskot komin til broytingaruppskotið.
Av tí at framløgu- og klagutíðin er úti fyrst í mai mánaða, mælir TD til at viðgera broytingaruppskotið sum um tey eru í lagi, soleiðis at uppskotini kunnu sendast til Innlendismálaráðið beinavegin tá framløgu- og klagutíðin er úti.
-Byggi- og býarskipanarnevndin hevur á fundi 18/04-2007 mælt til at taka undir við tilráðingini frá Tekn. deild.
Býráðið hevur á fundi 26/04-2007 samtykt at taka undir við byggi- og býarskipanarnevndini.
8.
J. nr. 502 – 07/00343
Býarplansbroyting í Horni á Skála.
Ummæli frá Teknisku Deild:
Á hjáløgdu tekning eru 3 uppskot víst og eru tey:
Uppskoti nr. 1 sum hevur ligið frammi, men ikki góðkent av Innlendismálaráðnum, hevur eitt B-øki sum er uml. 11.750 m2
Uppskoti nr. 2 sum er uppskotið sum Teknisk deild gjørdi til eina møguliga broyting í viðgerðini í Býarskipanarnevndini hjá Innlendismálaráðnum, hevur eitt B-øki sum er uml. 9.300 m2
Uppskoti nr. 3 hevur Teknisk deild gjørt eftir tosinum hjá Hans Jacob Johannesen, Kára Johannesen og Ásbjørn Mikkelsen, og hevur eitt B-øki sum er uml. 10.050 m2
Munurin millum víddirnar á B-økjunum í uppskotunum nr. 2 og nr. 3 er bert 750 m2
Vísandi til omanfyiri standandi, mælir TD til at arbeiða víðari við uppskotinum nr. 2, og halda fast við skákvegin niðan til vegin Hórheiðar og ítróttarhøllina.
-Byggi- og býarskipanarnevndin hevur á fundi 18/04-2007 samtykt at heita á Tekn. deild um at gera nýtt broytingaruppskot.
-Býráðið hevur á fundi 26/04-2007 samtykt at taka undir við byggi- og býarskipanarnevndini.
9.
J. nr. 046 – 07/00246
Setan av leiðara til Barnagarðin á Mýrunum
-Býráðið hevur á fundi 26/04-2007 samtykt at seta Eydnu Norðfoss í starv sum leiðara fyri Barnagarðin á Mýrunum.
10.
J. nr. 512 – 07/00322
Uppskot frá Finni Helmsdal og Bill Justinussen um at útvega menningartarnaðum møguleika at ogna sær bústað. Og í hesum sambandi hugsa teir sær, at kommunurnar har búeindirnar verða bygdar, lata grundstykki fyri tað, tað hevur kostað at gera tey byggibúgvin.
-Býráðið hevur á fundi 26/04-2007 samtykt at taka upp samráðingar við Almanna- og heilsumálaráðið um bústaðarpakkan. Býráðið er jaliga sinnað so menningartarnað fáa so góðar umstøður sum møguligt.


text:
Tíðindafundur um útgávu av bókini Les og Lær í Føroyum
Samkoma í samband við bókaútgávu - Les & Lær í Føroyum
S&K felagið og Føroya Ungdómsráð bjóða til samkomu í samband við útgávu av bókini Les & Lær í Føroyum.
Bókin lýsir útbúgvingar í Føroyum og er ætlað bæði ungum, sum tilkomnum, ið leita sær á útbúgvingarleið. At velja sær útbúgvingarleið er í flestu førum torført og í øllum førum avgerandi fyri framtíðina hjá tí einstaka.
Tað er eingin ivi um, at tað eru fleiri útbúgvingarmøguleikar í Føroyum enn fólk flest geva sær far um og vilja vit við bókini, at tað skal vera lættari og greiðari at leita sær kunning um teir møguleikar, sum eru í dag í Føroyum.
Samkoman verður týsdagin 27. aug. 2013 kl. 11 í hølunum hjá S & K felagnum Traðavegur 20.
Skráin er hendan:
Rói Poulsen, formaður í FUR
Bjørn Kalsø, landsstýrismaður í mentamálum
Marita Rasmussen, stjóri í Vinnuhúsinum
Helena Dam á Neystabø, stjóri á Føroya Handilsskúla og forkvinna í mentamálanevndini í Tórshavnar Kommunu.
Ludvík á Brekku, lærara lesandi á Setrinum lesur upp eina stuttsøgu um ein ungum mann, sum hevur valt at lesa og búgv í Føroyum.
Uni Holm Johannesen, lesandi á Setrinum í Stjórnmálafrøði hugleiður um tað at lesa í Føroyum.
Vælkomin til samkomuna - høvi verður eisini at fáa bókina og eitt lættari ábit.


text:
Stutt og greið fakta um fartelefonir, tráðleyst internet og kanningar:
At galdandi mikrobylgju geislahámørk sum t.d. Danmark og Noreg hava, taka bara hædd fyri akuttari upphiting av kroppinum – og ikki fyri biologiskari ávirkan?
Ein fartelefonsamrøða krevur bara heilt veika geilsastyrki frá fartelefonmastrum (0,00001µW/m²)? Vanlig geislastyrki í Føroyum er millum 20-2000µW/m².
Um tráðleyst internet ella tráðleys heimatelefon eru í bústaðinum, verða øll sum inni eru geislaði hvørt sekund allar 24 tímarnar av døgninum?
Mikrobylgjur fara inn í kroppin og út aftur hinumegin og raka hvørja einastu kyknu í kroppinum?
At fartelefonútviklarar sum Motorola, gjørdu hundraðtals kanningar, sum greitt vístu, at mikrobylgjurnar frá fartelefonum vóru heilsuskaðiligar og at hetta var langt áðrenn nøkur fartelefon kom á marknaðin? Sí langa listan við hesum kanningum í ókeypis bókini hjá Robert C Kane.


text:
Lestrarvegleiðing
Ávegis undir útbúgvingini er møguleiki fyri at fá vegleiðing fyri at stuðla fakligu, persónligu og sosialu menningini, umframt læruførleikum næmingsins.
Lestrarvegleiðingin viðvíkur útbúgvingarligum og persónligum viðurskiftum fyri einstaka næmingin áðrenn, ímeðan og eftir lokna útbúgving. Lestraravegleiðingin viðvíkur eisini viðurskiftum, sum ávirka læringina hjá einstaka næminginum og trivnaðinum í flokshøpi.
Lestrarvegleiðarin á Heilsuskúla Føroya kann hittast á:
Tlf. 61 42 10,
9.30-12.00 og 13.- 15.00.
Mánadag undantikið.
Ella á telduposti skúlans - heilsuskulin@skulin.fo


text:
Føroyar hava sendistovu í Íslandi, Danmark, Bretlandi, ES og í Russlandi.
Í samband við, at føroysku sendifólkini eru í Føroyum, varð skipað fyri einum tiltaki, har vinnan fekk høvi at hitta sendifólkini. Sendifólkini løgdu fram, hvat sendistovurnar arbeiða við.
Somuleiðis kunnaðu sendifólkini um møguleikarnar, sum vinnan hevur at brúka tær tænastur, sum sendistovurnar veita. Tað er eitt sindur ymiskt, hvussu ítøkiligu umstøðurnar á sendistovunum eru, men sendistovurnar í Íslandi og Danmark hava t.d. góðar møguleikar at hýsa fundum ímóti gjaldi.
Sendistovurnar átaka sær eisini at kanna og greina ítøkilig mál vegna vinnufyritøkur og hjálpa til at fáa sambond í lag. M.a. hevur føroyska sendistovan í London góð sambond við ymisk handilskømur, sum kunnu vera hent, tá samband skal skapast millum føroyskar og bretskar fyritøkur.
Vinnufyritøkur kunnu altíð venda sær til sendistovurnar við spurningum. Upplýsingar um sendistovurnar eru á heimasíðuni hjá Uttanríkis- og Vinnumálaráðnum
http://www.uvmr.fo/arbeidsoki/uttanrikisvidurskifti/sendistovur-foroya/
Á kunningartiltakinum greiddi sendimaður Føroya í Bretlandi eisini frá hvørja ávirkan Brexit kann fáa fyri føroyskan útflutning og um útflutning til nýggjar marknaðir.


text:
Rentuhækking í USA áður enn væntað?
- 22 Feb 2017
- - LÍV
Marknaðarinnlit - Februar 2017
Boð frá amerikanska miðbankastjóranum, Janet Yellen, benda á, at næsta rentuhækkingin í USA møguliga kann koma innan nakrar vikur. Hetta er áður enn væntað og boðini koma eftir at sera góð búskapartíðindi eru kunngjørd. Fíggjarmarknaðirnir hava tikið hetta jaliga til sín, tí rentuhækkingin kann forða eina ovurhitan av búskapinum. Trump fær framvegis nógv uppmerksemi. Jaligt hevur tó verið, at hann hevur boðað frá, at uppskot um nýggja skattaloysn kann væntast skjótt. Sostatt hvørvur ein óvissa av fíggjarmarknaðunum.
2017 byrjaði trilvandi
Eftir eitt nøktandi virðisbrævaár í 2016 er 2017 byrjað trilvandi. Flestu partabrævavísitøl endaðu 2016 á høgum stigi og tí hava ikki øll megnað at fingið vinning aftur í januar eisini. Umframt hetta, so viknaði dollarin eitt vet í januar og tað lækkar vinningin á amerikonskum partabrøvum. Samanumtikið gav íløgan við hægra váðanum eitt hall á 0,43% í januar, meðan íløgan við lægra váðanum gav hall á 0,02%. Serliga partabrøvini eru orsøkin til hallini, tí hesi lækkaðu 1,11% í ársins fyrsta mánaði. Lánsbrævarenturnar hækkaðu eitt sindur og tað førdi við sær, at donsku lánsbrøvini eisini góvu hall í januar. Hallið hjá hesum lánsbrøvum gjørdist 0,35%. Útlendsku lánsbrøvini, ið vóru toppskorarin í 2016, stóðu seg, mótvegis hinum báðum íløgubólkunum, væl í januar, við einum vinningi á 0,82%. Hóast gongdina í januar, benda flestu viðurskiftir á, at 2017 verður hampuligt virðisbrævaár.
Pengapolitikkur í andgletti og rentuhækkingin nærkast
Í seinastuni hevur nýggi forsetin í USA, Donald Trump, verið eftir kinverjum í sambandi við veika gjaldoyra teirra, ið gevur teimum kappingarfyrimun. Nú er Trump-stjórnin eisini farin at leggja eftir Týsklandi, ið hevur stór yvirskot á handilsjavnanum. Hetta merkir, at landið hevur munandi størri útflutning enn innflutning. Orsøkin til hetta yvirskot er sambært teimum hjá Trump, at Týskland gagnnýtur, at evran er veik mótvegis dollaranum. Týska stjórnin vísir ákærunum aftur, og sigur orsøkina vera, at evropiski miðbankin rekur ein ov stimbrandi pengapolitikk, sum ikki er hóskandi fyri týska búskapin. Báðir partar hava rætt og hetta vísir avbjóðingarnar við at hava ein felags pengapolitiskan mynduleika fyri alt Evropa. Spennandi verður at síggja, um veruligt stríð kann taka seg upp millum partarnar. Í USA er tíðin við stimbrandi pengapolitikki farin. Janet Yellen, ið er stjóri í amerikanska miðbankanum (Fed), hevur júst boðað frá, at orsakað av sera góðu gongdini í amerikanska búskapinum, kann næsta rentuhækkingin í USA møguliga koma um nakrar vikur, og tað er skjótari enn áður væntað. Hesum boðum hava marknaðirnir tikið væl ímóti, og tað má vera ein staðfesting av, at marknaðurin sær tað jaliga í, at Fed er farið í hernað móti, at búskapurin ovurhitast. Støðan kann gera evruna enn veikari mótvegis dollaranum.
Trump setur dagskránna
Sum greitt var frá í farna Marknaðarinnliti, gongur gott í evropiska og amerikanska búskapinum. Í USA gongur so gott, at teirra næsta rentuhækking nærkast í stórum og farnu dagarnar í februar, hava amerikonsku partabrævavísitølini nærum sett met dagliga. Umframt góð búskapar-tíðindi er ein orsøk til hetta, at Trump hevur boðað frá, at hansara uppskot um nýggja skattaloysn í USA kemur heilt skjótt. Marknaðirnir hava tulkað hetta jaligt og seta stórt álit á, at loysnin kann stuðla virkisrakstrinum í landinum. Hinvegin hevur dagligdagurin rakt Trump og hann hevur helst ásannað, at tað er munur á at vera forseti í heimsins størsta búskapi og at vera sjónvarpsvertur. Professionalisman vantar á fleiri økjum og eitt nú hava útlendskir íleggjarar lækkað teirra ognarlut í amerikonskum lánsbrøvum soleiðis, at rentan á teimum er hækkað. Sera sannlíkt fara slík mál at seta dagskránna, eisini í næstum, og tað kann føra við sær óstøðugleika á marknaðunum. Ein táttur, sum sannlíkt kann seta sín dám á Evropa í næstum er, at Grikkaland aftur er í sera trongum skóm og Altjóða Gjaldoyra-grunnurin talar at. Framtíðin er spennandi, men útlitini eru framvegis varliga góð.
Í USA gongur so gott, at teirra næsta rentuhækking nærkast í stórum og farnu dagarnar í februar, hava amerikonsku partabrævavísitølini nærum sett met dagliga.


text: Hanni Bjartalíð má sigast at vera væl umboðaðar á framsýningum fyri tíðina. Bæði í Steinprenti og í Listasavninum ber til at síggja hansara fínu verk. Í Listasavninum hava tey gjørt eina framsýning við verkum hansara, nøkrum smærri verkum frá hávfemsunum og so nakrar nýggjari húsastandmyndir, t.d. høvuðsverk sum Dreymahúsini. Sjálv uppsetingin av serliga málningunum er eitt sindur løgin. Smáu løriftini eru hongd uppá ein dominerandi hvítan tvørbjálka. Men hvussu er og ikki, so er hetta ein viðkomandi uppheinging og ein áhugaverd samanseting av fleiri síðum av nýggjum og gomlum pørtum av lívserkinum hjá einum framúrskarandi istamanni. - Og so er tað eisini gott at síggja góða samtíðarlist á Listasavninum.


text:
Góð ráð
1. Fylg við hámarksferðini
Verður tú steðgað/ur av løgregluni, nyttar ikki at umbera teg við, at tú ikki visti, hvussu skjótt tú kundi koyra.
2. Hámarksferðin er eisini galdandi, tá tú yvirhálar
Minst til, at tað altíð er ein váði, tá tú yvirhálar. Koyrir bilurin framman fyri 2 km/t seinni enn tú, er skilabetur at lata vera at yvirhála.
3. Far heimanífrá í góðari tíð
Umframt ein nógv tryggari túr, kemur tú eisini fram uttan strongd. Tað týdningarmesta er ikki, nær tú kemur fram, men at tú kemur fram.
4. Fylg við ferðmálaranum
Áðrenn tú veitst av, koyrir tú skjótari enn tú grunar – so minst til at fylgja við.
5. 10 km/t ov skjótt sparir tær ikki tíð
Í einum lítlum landi sum Føroyum sparir tú millum sekund og fáar minuttir við at koyra skjótari, enn hámarksferðin ásetir. Minst til, at spardu sekundini standa ikki mát við váðan!
6. Vegur og veður
Koyr altíð eftir umstøðunum og líkindunum. Vegur og veður hava stóra ávirkan á, hvussu skjótt tú kanst koyra.
7. Brúka ferðpilotin
Hevur tú ilt við at halda hámarksferðina, kann tað vera góð hjálp at brúka ferðpilotin.
8. Hámarksferðin er eisini galdandi fyri nýggjar bilar
Tó at tú hevur stoytkoddar og aðra nútímans trygdarútgerð, skalt tú ikki halda, at hon tryggjar teg móti vanlukkum. Í nýggjum bilum hoyrist lítil gangur av motori, veðri og vegi, og verri verður at varnast ov høgu ferðina.
9. Koyr sinniliga og varðveit yvirlitið
Hygg at vegnum og ferðsluni og koyr róliga røttu megin hámarksferðina. Umframt at koyra tryggari, ansar tú samstundis eftir umhvørvinum og sparir pening.
10. Vel røttu síðuna av hámarksferðini!
Tað skal so lítið til.


text:
Orð: Augustus M. Toplady
Lag 1: Lewis Edson
Lag 2: M.C. Restoff
Týtt: Victor Danielsen
1. Til náðina skyldi eg alt,
og náðin er mín gjøgnum pakt;
ei frykt, tí meg Gud hevur valt,
ei svíkur, hvat hann hevur sagt;
bann av eini brotnari lóg
ei longur mær koma kann nær,
tí Jesusar lýdni og blóð
tók syndina burtur av mær.
2. Tað verk, sum í mær byrjað er,
hann fullføra vil til sín dag;
Guds lyfti er tað, sum meg ber,
og ongantíð svíkja kann tað.
Hvat kemur, og hvat ið er nú,
ei nakað Guds skapningi í
kann gera til einkis, at tú
meg elskar til æviga tíð.
3. At bílæt mítt er í hans hond,
ei ævin sjálv burt taka kann;
ei nakað kann slíta tey bond,
sum binda hans brúður til hann.
Ja, hann, sum meg elskaði fyrst,
til endan hann gera skal tað;
meir skilligt, men ei meiri vist
tað verður har uppi hin dag.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Tíðindaskriv frá Føroya Fornminnissavni
16.09.2005
Tíðindaskriv
Fornfrøðilig kanning Úti í Toft í Vestmanna.
Í døgunum 12.-16. september hevur Fornminnissavnið gjørt fornfrøðiliga kanning Úti í Toft í Vestmanna.
Staðurin, talan er um, liggur í gomlum bø, nakað uttari enn sjálvur býlingurin á Rógvu ger í dag. Á staðnum sæst lágur heyggur. Sagt hevur verið, at har skuldu tey elstu Rógvuhúsini standa.
Longu í 2003, tá tað kom fram, at ætlanir vóru at gera dagtilhald fyri uppilagstar sjómenn niðan fyri nýggja kirkjugarð, fór savnið undir at kanna hvørjar ítøkiligu ætlanirnar vóru. Tað var áhugabólkur, ið varð farin undir ætlanirnar um eitt sambýli og dagtilhald; men seinni hevði eisini Vestmanna kommuna víst lendinum har áhuga. Lendið er slætt og rættiliga vítt, og vælegnað sum byggilendið. Kommunan var tí farin undir at kanna møguleikar fyri at byggja eitt røktarheim beint við, soleiðis at hesar verkætlanirnar kundu verða tengdar hvør at aðrari. Og tað er júst har, møguligu búsdtaðaleivdirnar Úti í Toft liggja.
Fornminnissavnið gjørdi tí vart við, at slíkar bústaðaleivdir eru umfataðar av fornminnafriðingarlógini. Varð hildið fast við byggiætlanirnar, var greitt, at neyðugt fór at verða at loysa tær úr friðing. Hetta verður vanliga gjørt við at lata bústaðaleivdirnar kanna. Tað vil siga, at í fyrstu syftu fór at verða gjørd ein forkanning, ið skuldi geva ábending um, hvussu umfatandi og av hvørjum slagi møguligu bústaðaleivdirnar eru. Grundað á forkanningina fór ein fornfrøðilig rannsókn at verða løgd til rættis eisini við tíðar- og kostnaðarætlan. Útreiðslur í samabnd við forkanning og rannsókn ber arbeiðstakarin.
Sum nevnt er skilligur heyggur í lendinum, um 20x10 m til víddar. Sagt er frá, at tá Hans Jákup Thomsen, bóndi (f. 1889), velti har, gavst hann, tí illa bar til at velta vegna grót, og tí at hann sá, at har var okkurt serligt.
Grundað á upplýsingar og tað ið sæst í lendinum var tí lítið at ivast í, at í heygnum kundu fjala seg fornar bústaðaleivdir. Hetta fekst tó ikki vissa fyri uttan at sett varð á.
Í samstavi við Vestmanna kommunu, varð tískil sett í verk forkanning. Grivnar eru tvær veitir tvørtur um sjónliga heyggin. Ætlanin var at arbeiða í tvær vikur, men kanningin hevur longu staðfest, at bústaðaleivdir eru fjaldar í heygnum Úti í Toft. Tað verður mett, at vit sum er hava nóg mikið av upplýsingum til at avgera, at neyðugt verður við fornfrøðiligari rannsókn av lendinum. Líkt er til, at bústaðarøkið er avmarkað til sjálvan heyggin, men er hetta spurningur, ið má kannast neyvari. Av tí at tað bert varð grivið niður á bústaðaleivdirnar og ikki ígjøgnum tær, eru eingir lutir funnir, ið kunnu siga nakað um hvat slag av búseting her kann hava verið ella tíðarfestingina av henni.
Hinvegin, við at samanbera staðin Úti i Toft við staðir aðra staðir í landinum, har smærri miðaldarligir bústaðir eru funnir í gomlum bø eitt nú í Eingjartoftum og Innanfyri Heygagerði í Sandavági er ikki óhugsandi, at tað í hesum føri er talan um bústað av sama slagi. Kann sostatt vera, at fólk eru flutt úr fyrndarbýlinginum á Rógvu og hagar út heldur enn hinvegin, soleiðis sum frásøgn er um.
Forkanningin er at enda komin. Nú verður so lagt upp til kommununa at skipa fyri fígging av eini rannsókn í samstarvi við Fornminnissavnið. Við eini fornfrøðiligari rannsókn hevði helst borið til at fingið staðfest, hvussu bústaðaleivdirnar Úti i Toft eiga at verða fataðar í búsetingarsøguliga høpinum í Vestmanna sum heild. Livst so spyrst.
Símun V. Arge
savnvørður
Fornfrøðideildin
Føroya Fornminnissavn
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
RØRSLUFAGNAÐUR
At røra seg er gott.
At gera tað saman við øðrum er enn betri
Og at gera tað á ein stuttligan, meiningsfullan og litríkan hátt, er ein sonn frøi
Kom akkurát, sum tú ert - og bjóða onkrum við tær!
Rutan er frá Vaglinum til tyrlupallin og aftur. Tilsamans 5 km. Tað ber til at venda á rutuni, tá ið tað passar tær. Bara við at luttaka, hevur tú klárað tað.
Aftaná bjóða vit vatn, frukt, nøtir, grønmeti, kaffi, te og eina rúgvu av góðum og stuttligum virksemi.
Kom
við til eina innihaldsríka og virkna løtu saman við eini rúgvu av øðrum fólki!


text:
Sverri Egholm
31.01.2018 - 22:53
Tíðindi > Samfelag & Politikkur > Kommunalpolitikkur
Nýggi meirilutin á Tvøroyri krevur ikki enn, at Kristin Michelsen skal velja, um hann skal vera borgarstjóri ella løgtingsmaður. Tað skrivar kvf.fo í kvøld.
Tað hevur annars ljóðað, at nýggi meirilutin fór at krevja hetta. Men sambært Kringvarpinum sleppur hannn undan í fyrsta umfari.
Á nógv umrødda útsetta býráðsfundinum, sum var á Tvøroyri í kvøld, vóru nevndirnar í Tvøroyrar Býráð skipaðar av nýggjum, og nýggi meirilutin hevur nú ræðið á øllum nevndunum. Nýggi meirilutin er Kristina Roest, Súsanna Bertholdsen, Bogi Johannesen, og Bjarni Hammer.
Kristin Michelsen hevur áður boðað frá, at hann ikki kennir seg noyddan at atkvøða við samgonguni í løgtinginum, tá Javnaðarflokkurin á Tvøroyri ikki ynskir at samstarva við hann.


text:
Samtyktir gjørdar á bygdarráðsfundi mánadagin 2. mei 2016.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech,
og Rannvá Albinus.
1.
Samtykt varð at geva byggiloyvi til felags reising av neystunum hjá Salmun Bech og Mannbjørn Olsen.
Meðan hetta mál var fyri, vóru Rannvá Albinus og Sveinur Bech ikki við á fundinum.
2.
Samtykt varð at geva Lív í Baiansstovu loyvi til umbygging av sethúsum á matr. nr. 96a í Porkeri.
3.
Samtykt varð at geva Mirian Bech loyvi til gerð av bilplássi á matr. nr. 7b í Porkeri. Meðan hetta mál var
fyri, var Eyðolf Bech ikki við á fundinum.
4.
Samtykt varð at bíða við at taka avgerð í hesum málið.
5.
Samtykt varð at veita kr. 385.144,00 í eykajáttan til Bú- og Heimatænastuna fyri árið 2015.
6.
Samtykt varð ikki at veita stuðul til Parkinsonfelagið, Føroyingafelagið í Aalborg og Demokratia.
7.
Skriv frá Kommunufelagnum vegna Mentamálaráðið um uppskot viðv. avtalu millum Fjølrit,
Kommunufelagið og Mentamálaráðið um vard verkstøð í fólkaskúlanum. Eisini var kunnað um tilboð frá
Demich um jarðhita.
8.
Samtykt var at taka undir við at Kári Jacobsen er fyribils settur sum leiðari.
Porkeris Bygdarráð.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Havhestaungar
31.08.2012
Fleiri fólk hava boðað kommununi frá, at hevhestaungar verða hagreiddir millum hús og í bilhúsum. Fólk spyrja, um hetta er loyvt, tí fjarðar, svidnaroykur og óhumska eru til ampa hjá grannum og øðrum, sum koma framvið. Tey vísa á, at gamla siðvenjan var, at havhestaungar vórðu hagreiddir í neystunum ella í skúrum á havnarøkinum, og at teir í mongum førum enntá vórðu saltaðir í neystinum.
Vestmanna Kommuna hevur spurt sýslumannin um málið, hann sigur, at onki beinleiðis forboð er ímóti at hagreiða havhestaungar aðrastaðni enn í neysta- og havnarøki. Men hann sigur eisini, at Heilsufrøðiliga Starvsstovan kannar møguleikan at gera kunngerð, har ásetingar vera um hagreiðing av havhestaungum.
Vestmanna Kommuna heitir á øll, sum taka havhestaungar, um at halda fast við, ikki at taka havhestaungarnar til hús, fyrr enn teir skulu í frystiboksina ella í kaggan. Fjarðar, innvølir o.a. eiga heldur ikki at verða tiknir til hús, men at verða burturbeindir skjótast gjørligt.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Nú eru páskir í hondum, ferian byrjar í morgin. Nú eru 3 ár, síðani Hans Marius fór, eg haldi eg seti mína yndismynd aftur, hon hevur vist verið fyrr á blogginum, men soleiðis minnist eg hann, sum hann sá út í oktober í 1976. Hann stendur á trappuni hjá Jónu og Beinari á Boðanesi, tá ið verkstaðið var har. Hann hevði eitt kamar, men tað luktaði nokso nógv av olju, og vit royktu bæði og ótu caramell og drukku cola…á tað var deiligt!
Anyways, í morgin fari eg at ferðast, jubbi. Tað merkir ikki , at bloggurin fer í feriu nei nei, vónandi verður okkurt ordiliga stuttligt at frætta úr Reet og Champagne, úr kyldini har. Knappliga eru trøini inni hjá Magnhild farin at spíra. Hygg!
GLEÐILIGAR PÁSKIR allir blogglesarar (og ja, áðrenn hetta kemur aftur fyri í øllum máltáttum og sprogforeiningum, páskir eru kvennkyn fleirtal, ikki sum jól sum eru hvørkikyn fleirtal.)


text:
Guðrið: Vit vóru nervøsar
ítróttur07-02-2018 - 23:31 - Jóanis Albert Nielsen
H71 tóku í kvøld móti Kyndli í hálvfinaluni í Faxe-kondi steypakappingini. Kyndil vann dystin 31-19 á H71, eftir dystin fingu vit orð á Guðrið á Borg leikara hjá H71.
Hvussu upplivdi tú dystin?
- Hann var rótutur frá okkara síðu, eg haldi ikki at vit fingu nakað at rigga, eg veit ikki ordiliga hvat tað er sum ger tað, vit eru kanska nervøsar. Dysturin í dag var tann størsti sum vit nakrantíð hava leikt.
Kyndil legði seg beinavegin nógv mál á odda, hvat er tað tit gera galið?
- Vit komu slett ikki í gongd, eg veit ikki hvat eg skal siga. Vit eru keddir yvir úrslitið. Tað er stórur munur á liðnum, tær eru í størri menning enn hvat vit eru, men vit kunnu bara forbetra okkum til næstu ferð.
Hvussu sært tú uppá seinnu hálvfinaluna?
- Puha, vit hava nógv at arbeiða við, vit hava ikki nakra serliga stóra vón, men sjálvandi man skal altíð trúgva uppá tað. Vit fara bara at arbeiða víðari frá hesum dystinum.
Hvat skulu tit rættað uppá til næsta dyst?
- Vit mugu rættað uppá alt, bæði verju og álop, segði Guðrið við jn.fo beint eftir dystin.


text:
Ingi Samuelsen
11.01.2017 - 14:44
Tíðindi > Vinna & Tøkni > Byggivinna
Seinnapartin í dag vórðu tveir stórir dumparar fluttir á vogni av havnarlagnum við eystaru bryggju í Havn og út á Hamarin á Argjum, haðani dumpararnir sjálvir koyrdu eftir smala Glyvursvegnum út til grótbrotið á Glyvursnesi, har teir skulu brúkast til at flyta grót oman til sjóvarmálan.
Talan er sjálvandi um grótið, ið skal brúkast til nýggju havnarbyggingina í Havn.
Tað er byggifyritøkan J&K Petersen, sum stendur fyri umfatandi arbeiðinum. Til hetta hava tey keypt fýra av hesum stóru CAT-dumparunum, sum lasta 32 rúmmetrar av tilfari. Tveir teir fyrstu komu til landið í hesi vikuni, og eru komnir út á Glyvursnes, meðan teir báðir næstu koma komandi sunnudag.
Harafturat standa eisini tvær stórar 90 tons tungar CAT 390S gravimaskinur á havnarlagnum og bíða eftir at verða fluttar út á Glyvursnes. Tað hendir í dag ella í morgin, sigur Eyðfinn Lenvig, tøknileiðari hjá J&K.
Byrja at sigla grót í næstu viku
Tað er nú nakað síðani, at J&K byrjaði arbeiðið úti á Glyvursnesi. Í fyrstu atløgu er ein 40 metra long atløgubryggja gjørd, eins og skúrar og annað til starvsfólkið er sett upp. Hetta arbeiðið er nú liðugt, og Eyðfinn Lenvig væntar, at teir byrja at sigla grót inn í komandi viku.
Grótflutningsbáturin Siri, sum eisini varð brúktur seinast, grót varð flutt av Glyvursnesi til Havnar, er komin til landið aftur, og er klárur at fara til verka. Seinastu umleið fimm árini hevur Siri verið í Noregi, har J&K hevur brúkt hana til ymisk arbeiðir har.
Keypt ein flutningsbát afturat
Men Siri fær ein felaga afturat í sambandi við havnararbeiðið, sum nú fer í gongd. J&K hevur keypt ein annan bát úr Íslandi (rættað 08.02.17), sum liggur klárur at verða sleipaður til Føroyar so skjótt líkindi eru til tess.
- Nýggi grótbáturin er nakað styttri enn Siri, men breiðari. Hann kann lasta 350 rúmetrar av gróti, meðan Siri tekur 250, sigur Eyðfinn Lenvig.
Dýpið er 34 metrar har, sum grótið skal sleppast, so tað tekur nakað av tíð, áðrenn nakað fer at síggjast til nýggja lendið, sum tey nú fara í holt við at fylla út uttan fyri Skansabryggjuna í Havn.
(Mynd: Sverri Egholm)
(Mynd: Sverri Egholm)


text:
Ein søga um at verða freistaður og at býta við onnur.
Ofta kunnu vit verða so freistað, at vit gera okkurt, sum vit vita, at vit ikki eiga at gera. Øll hava roynt at verið freistað, og avleiðingarnar eru ikki altíð tær, sum vit høvdu ímyndað okkum. Í hesi stuttu søguni skulu vit hoyra um Silju, sum varð freistað, at eta av føðingardagskøkuni hjá systur síni.
1. Hví eru lagkøkur so freistandi? Er tað útsjóndin, lukturin, smakkurin, tí hon er so søt og góð – ella tí hon er alt í senn? Er alt, sum smakkar søtt, freistandi? Hevði tú verið freistað/ur at drukkið runuvatn, um tú hevði stoytt eina rúgvu av sukri í fyrst? Um ikki, hví ikki?
2. Silja visti, at hon gjørdi nakað skeivt, tá ið hon koyrdi fingurin í kakuna. Tað var jú føðingardagskakan hjá systrini, men hon gjørdi tað hóast alt. Er tað freistandi at gera tað, sum vit vita, at vit ikki sleppa?
Hví gera vit tað, sum vit ikki sleppa at gera?
- Fyri at vísa fyri okkum sjálvum ella onkrum øðrum, at vit eru hørð og djørv?
- Fyri at vísa fyri okkum sjálvum ella onkrum øðrum, at eingin ræður yvir okkum?
- Fyri at gera okkurt, sum eingin annar hevur gjørt, og so reypa um tað aftaná?
- Um einki var ólógligt, hevði tá eingin verðið noyddur at reypað sær?
3. Silja var eitt sindur bangin, meðan hon át lagkøkuna. Hon hevði eisini ringa samvitsku. Hon fekk vaml og kendi seg sjúka, men var tað bara rómin, sum gjørdi tað?
Nær fáa vit ringa samvitsku? Er tað gott, at vit fáa ringa samvitsku, ella hevði tað verið best, um vit ongantíð høvdu hesa kensluna? Høvdu menniskju verið ónd alla tíðina, um tey ikki høvdu ringa samvitsku um tað, sum tey gjørdu?
4. Silja gav Felix, hundinum, skuldina. So slapp hon undan at verða skeldað. Var tað ljótt av henni? Heldur tú, at Felix varð keddur? Um ikki, var tað so í lagi, at Silja gav honum skuldina?
Hvat er ringast: at viðganga, at tú hevur gjørt okkurt galið, og síðan verða skeldaður, ella at skylda upp á ein annan persón, og síðan sita eftir við ringari samvitsku? Hvat hevði tú gjørt, um tú vart Silja?
5. Anna Katrina var glað, hóast helvtin at kakuni var burtur, og hóast hon sjálv gav Markusi helvtina av sínum egna stykki. Hvør heldur tú var glaðast, Anna Katrina, sum fekk lítið av kaku, ella Silja, sum fekk eina hálva lagkøku? Hvør kakubiti heldur tú smakkaði best, fyrsti bitin hjá Annu Katrinu við borðið ella fyrsti bitin hjá Silju í kjallaranum?
Hvat heldur tú, Anna Katrina hevði hugsað, um hon visti, at tað var Silja og ikki Felix, sum hevði etið kakuna? Hvat um tað var pápin, sum hevði verið í kjallaranum og etið kakuna, hvat hevði Anna Katrina tá hugsað?


text:
Nicolina Maria Ovadóttir vart høvuðsritgerð á iNOVA
Hósdagin 11. mai vardi Nicolina Maria Ovadóttir høvuðsritgerð sína um PDE8A og sambandið við tarmbruna og –krabba. Hon hevur nú lokið prógv sum cand.scient. í Medicinal Biology and Molecular Biology frá Roskilde Universitet.
Nicolina Maria Ovadóttir hevur í sambandi við høvuðsritgerðina arbeitt saman við Amandu G. Vang í granskingarverkætlanini: ”Ein preklinisk kanning av Fosfodiesterase 8A sum eitt terapeutiskt mál í tarmbrunasjúkum”, sum er stuðlað úr Granskingargrunninum.
Amanda G. Vang er verkætlanarleiðari, meðan Maciej Kaminski og Kári Rubek Nielsen eru kliniskir ábyrgdarhavar.
Ritgerðin kallast: Localization of PDE8A in Human Ulcerative Colitis and Colorectal Cancer
Innanhýsis vegleiðari var Jesper Troelsen, professari á Institut for Naturvidenskab og Miljø á Roskilde Universitet. Amanda G. Vang var vegleiðari í sambandi við høvuðsuppgávuna.
Magni Mohr, lektari og leiðari fyri Depilin fyri Heilsu- og Almannagransking, var próvdómari til verjuna, sum var á iNOVA.
Mynd: iNOVA


text:
Illgitingar um fiskivinnunýskipanina
Landsstýrið hevur tikið stig til at seta nýggja skipan í verk fyri fiskivinnuna galdandi frá 2018 í seinasta lagi. Til tess at fremja nýggju skipanina í verki er ein arbeiðsbólkur settur við fakligum og vinnuligum royndum, so politikarar kunnu hava bæði roynd fólk, vinnu og breiða fakliga vitan at koma við uppskoti um, hvussu ein góð nýskipan kundi sæð út.
Bólkurin hevur viðgjørt viðkomandi evni síðani ársbyrjan, og hann letur landsstýrismanninum frágreiðing og tilmæli tíðliga í oktober 2016. Hareftir verður politiskt kjak og samráðingar og sjøtul settur á ítøkiliga lógararbeiðið.
Tað er ógvuliga væl skiljandi, at fólk spyrja, hvør ætlanin við fiskivinnuni er. Og somuleiðis at ymsu aktørarnir royna at ávirka og leggja hart trýst á politikarar og aktørar í málinum. Viðurskiftini eru torgreidd, og tað sæst aftur í hvassa orðaskiftinum.
Norðlýsið vil vita, um tað er ein avgerð, sum samgongan er samd um, at uppboðssøla skal verða av øllum loyvum, og at nýskipanarnevndin tí ikki skuldi kanna aðrar skipanir og gera sínar egnu metan um, hvør skipan var best egnað til føroysku fiskivinnuna.
Bæði Tjóðveldi og samgongan halda seg til samgonguskjalið, ið klárt og týðiliga leggur seg eftir, at vit fáa eina marknaðargrundaða skipan, so ella so. At summi eru farin konsekvent at kalla hetta uppboðssølu, tað er tað, sum tað er. Men tað er eina marknaðargrundað skipan, landsstýrismaðurin hevur biðið nevndina koma við. Og eg eri samd við landsstýrismanninum í, at skipanir við søguligum rættindum, tilfeingisgjøldum, “grand farhering” ella ‘beauty contest’ eru ikki í samsvari við arbeiðssetningin. Tilmælini skulu byggja á eina marknaðartreytaða skipan.
Nógv hevur verið sagt og gjørt til tess at seta landsstýrismannin skák og mát, hvat hann hevur sagt, tagt burtur ella vil vera við. At landsstýrismaðurin skal hava álagt bólkinum ásetingar um uppboðssølu, hevur landsstýrismaðurin alment afturvíst. Men at limur í arbeiðsbólkinum nýliga hevur úttalað seg alment um arbeiðssetningin, ið hann metir vera ov smalur, tað kann undra! Hví er tað ikki áhugavert, heldur enn hvørt landsstýrismaðurin skal hava sagt hetta ella hitt við arbeiðsbólkin, ið als onki hald hevur?
Latið arbeiðsbólkin arbeiða í friði við tí greiða arbeiðssetningi, tey hava og sum sæst her: http://cdn.lms.fo/media/7508/arbeiðssetningur-o-a.pdf
Síðan fer landsstýrið eftir at fáa semju um nýskipanina av fiskivinnuni, og eins og í uppskotinum um fiskidagar fer samgongan eftir breiðari semju um fiskivinnunýskipanina, helst við allar andstøðuflokkar.
Óluva Klettskarð, Tjóðveldi


text:
Nýggjasta frá Husogheim.fo
-
Fjálg og persónlig íbúð á Islands Brygge
Eg havi altíð havt áhuga fyri innrætting. Eg elski at hava ymiskar verkætlanir í […]
-
Serfrøðingurin svarar: Skaðadjór í brúktum...
Hvat er gott at hava í huga viðvíkjandi skaðadjórum, tá ein keypir […]
-
OKKARA heim – ikki tikið úr einum blaðið
Ting, sum hava eina persónliga søgu aftanfyri seg fara nokk altíð at vera tey bestu tingini […]
Brúðarkalendarin – Komandi brúdleyp
Staðið, har øll tey komandi brúdleypini í Føroyum verða samlaði á einum stað!
Skrivið tykkum endiliga á brúðarkalendaran! Tit nýtast einans at upplýsa brúdleypsdato og nøvn at byrja við. Tit fáa tykkara egnu síðu og lýsing, sum kann dagførast so hvørt tit vita nærri viðv. tíð, stað o.s.fr. – alt uttan kostna. Og so er tað sera lætt og ómakaleyst.


text:
Kjøt
Tað, vit nevna kjøt, er vøddar, feitt, bein, brósk og æðrar. Vøddarnir eru gjørdir úr vøddatægrum. Bindivevnaður bindur tægrarnar saman í bundi og bundini saman í tann stóra vøddan. Vøddarnir eru so festir at beinunum við sinum. Kjøtið av ungum dýrum er vanliga ljósari reytt enn kjøtið av eldri dýrum. Kjøtið av ungum dýrum hevur minni bindivevnað enn kjøtið av eldri dýrum. Tað merkir, at kjøtið av eldri dýrum er seigari. Mesti bindivevnaðurin er í teimum vøddunum, ið verða mest nýttir, t.d. í bógvunum. Í lundunum er næstan eingin bindivevnaður. Kjøtið av eldri dýrum er vanliga feitari enn kjøtið av ungum dýrum.
Nýflett kjøt er hart og seigt. Skal kjøtið gerast moyrt og gott, skal tað hanga eina tíð, áðrenn tað verður havt til matna. Vit siga, at kjøtið búnast. Neytakjøt skal hanga ikki styttri enn 14 dagar í kuldarúmi. Hongur kjøtið ikki í kuldarúmi, men í hjalli, skal tað ikki hanga so leingi. Seyðakjøt og svínakjøt nýtist ikki at hanga longur enn í ein dag.
Kjøtið, vit eta mest av í Føroyum, er seyðakjøt og neytakjøt, men vit eta eisini nokk so nógv av svínakjøti, sum verður innflutt. Sjálvt um vit hava nógvan seyð í Føroyum, so verður seyðakjøt eisini innflutt úr Íslandi og Ný Sælandi. Vit eta eisini høsnarunga, dunnu og kalkun. Dunna og kalkun er tó ikki so vanligt sum høsnarungi. Føroyingar eta eisini kjøt av villum djórum og fuglum. Eitt nú eta vit tvøst av grindahvali, tað er ikki vanligt í flestu øðrum londum, og nógv fólk, serliga úr øðrum londum, hava ringt við at skilja, at nakar kann finna uppá at drepa grindahvalir. Aðrastaðni eta tey eisini rossakjøt, men tað er ikki vanligt í Føroyum, tó hevur tað verið nokk so vanligt í summum bygdum fyrr í tíðini, tá tey høvdu arbeiðshestar, t.d. í Hvalba, har tey brúktu ross til arbeiði við koli. Fleiri sløg av bjargafugli eru eisini vanligir at eta í Føroyum, t.d. havhestur, lomvigi og lundi. Kjøt av haru verður eisini etið í Føroyum, tá harutíðin er, og menn veiða villa haru.
Innihaldsyvirlit
Vegetarar og veganarar[rætta | rætta wikitekst]
Summi velja ikki at eta kjøt yvirhøvur, orsøkirnar kunnu vera sera ymiskar. Tey sum ikki eta kjøt, men eta aðrar úrdráttir frá djórum, t.d. egg, mjólk og mjólkaúrdráttir, verða nevnd vegetarar. Tey sum hvørki eta kjøt, egg ella mjólkaúrdráttir verða nevnd veganarar. Í Asia er heilt vanligt, at fólk eru antin vegetarar ella veganarar, í Føroyum er tað ikki so vanligt. Kjøt inniheldur protein, sum hava stóran týdning eitt nú fyri bygnaðin av vøddum. Um ein ikki etur kjøt, so er týdningarmikið at fáa eggjahvítaevnir frá øðrum mati, t.d. frá bønum ella frá soyaúrdráttum. Fólk sum velja at gerast vegetarar ella veganarar eru oftast væl vitandi um týdningin av proteinum og fáa hesi á aðrar mátar.
Vandamiklar bakteriur og dálkingar evni í kjøti[rætta | rætta wikitekst]
Salmonella[rætta | rætta wikitekst]
Kjøt er sunnur matur, um tað er nóg reint og ikki dálkað ella hevur fingið bakteriur. Nevnast kann, at eitt nú høsnarungar ofta hava vandamiklu salmonellabakteriuna. Tí er reinføri sera týdningarmikið, tá fólk matgera. Tað hevur stóran týdning at handfara kjøt við varsemi og ikki blanda sevjuna av kjøtinum við t.d. salat. Bakteriurnar doyggja, tá kjøtið verður steikt ella kókað, men tað skal vera gjøgnumstokt. Heilsumyndugleikarnir hava javnan ávara og vegleitt fólk um, hvussu tey skulu handfara kjøt. Salmonella kann eisini vera í eggum, men eisini her verður bakterian dripin, um eggið verður steikt, kókað ella bakað í einari kaku t.d.
Botulisma elvd av bakteriuni clostridium botulinum[rætta | rætta wikitekst]
Ein bakteria, sum er sera sjáldsom, men eisini sera vandamikil, er Clostridium botulinum, sum kann elva til botulismu. Henda bakteria kann koma í eitt nú skerpikjøt, um reinføri ikki er í lagið, tá ið seyðurin verður flettur. Bakterian krevur tó heilt serligar umstøður fyri at nørast. Hon krevur eitt umhvørvi uttan oxygen og við einum ávísum hita, t.d. stovuhita. Bakterian kann føra til, at fólk ið eta mat, ið er eitraður við Clostridium botulinum, fáa botulismu, sum kann vera deyðiligt. Í Føroyum eru nøkur fólk deyð av botulismu, men tað ganga nógv ár ímillum at tað hendir. Í 2007 vóru tveir sjúkutilburðir av botulismu, men fólkini gjørdust frísk aftur. Orsøkin til at fólkini gjørdist sjúk, var tann at tey høvdu etið skerpikjøt av seyði, sum var flettur á ikki løggildum stað, og sum ikki var hongdur út í hjallin at hanga beinanvegin.[1] Í Føroyum er skerpikjøt vanligasta smittukeldan. Dálkingin við bakteriuni kann koma á kjøtið undir fletting, um ikki verður ansað nóg væl eftir. Bakterian finst í jørðini, og kann vera komin á ullina á seyðinum. Tí er umráðandi, at ullin er turr og ikki skitin, tá flett verður, og at amboð, sum hava verið í samband við ullina, ikki verða nýtt undir flettingini, ella verða gjørd rein áðrenn. Smittan kann eisini koma frá skarninum frá seyðinum, skarnið má ikki koma í samband við kjøtið. Fólk mugu vaska sær væl um hendurnar, um tey ætla sær at nerta við kjøtið á seyðinum, og tey mugu vaska sær serliga væl, um tey hava nert við ullina ella hava fingið skarn á hendurnar. Ráðini frá Heilsufrøðiligu Starvsstovuni og Landslæknanum eru m.a., at man skal hava reinføri í ordan undir slakti og harumframt at man ikki má lata kjøt liggja í afturlatnum posa ella ílati, har ongið oxygen sleppur til. Í november 2008 sendi Heilsufrøðiliga Starvsstovan út eina stutta vegleiðing, sum eitur: Reinføri í samband við fletting. Tað eru Elspa Petersen og Ingibjørg Egholm, ið hava skrivað vegleiðingina.[2] Í leiðbeiningini verður m.a. sagt, at gott reinføri undir slátrinum, skjót køling av krovinum, góður støðugur luftstreymur og gott pláss í hjallinum minkar munandi um vandan fyri botulismueitran. Í 2007 sendu Heilsufrøðiliga Starvsstovan og Landslæknin út tíðindaskriv, har vegleitt var um hvussu best slepts undan smittuvanda av Clostridium botulinum. M.a. vóru hesi fimm puntkini nevnd:
- Vísið stóran ans fyri reinførinum undir fletting. Tað er av serstakliga stórum týdningi, at kjøtið ikki verður dálkað av skarni.
- Útgerð og klæðir, ið hava verið nýtt til fiskaarbeiði, mugu ikki nýtast, tá flett verður.
- Krovið eigur at verða hongt í hjallin sum skjótast, so tað kólnar, og luft sleppur at tí.
- Kjøt eigur ikki at verða hongt upp at turka, um tað er heitt, vátt og stilt í veðrinum.
- Turt kjøt skal goymast kalt.
Í Danmark og øðrum londum verður botulisma millum manna eisini nevnt pylsueitran (pølseforgiftning), hetta tí at tann mest vanliga smittukeldan í Danmark er pylsur. Tað er tó sera sjáldan, at fólk í Danmark doyggja av botulismu. Bakterian kann dálkað ymiskar matvørur, ikki bara kjøt, men eisini grønmeti. Bakterian framleiðir eiturevni, tá ið tær "røttu" umstøðurnar eru, bakteriurnar trívast best tá tað er ongið oxygen, nokk av vætu, ikki ov súrt (pH yvir 4,5) og ikki ov salt. Bakterian tolir ikki meir enn eini 10% av salti og í summum førum ikki meir enn 4,5% av salti. Bakterian tolir væl hita, men um maturin, sum er dálkaður av Clostridium botulinum, verður kókaður í minsta lagi 10 minuttir, so heldur bakterian uppat við at framleiða eiturevni.


text:
Rock konsert á Oyri fríggjakvøldið
Fríggjadagin 3. mars kl. 19.30 bjóðar Garnhúsið á Oyri til ókeypis rock konsert. Tað er nýggi rock bólkurin Vincent úr Klaksvík sum framførir egið tilfar.
Vincent er ein nýggjur bólkur mannaður av fimm ungum monnum úr Klaksvík og Eysturoy. Teir byrjaðu fyri nøkrum fáðum mánaðum síðani, og hava longu spælt spælt fleiri konsertir.
Gamla Garnhúsið á Oyri er tilhaldsstað hjá ungdóminum í kommununi. Tey ungu hava sjálvi gjørt ein part av arbeiðinum at laga húsið til nýggja virksemið hjá Garnhúsinum, og hava harvið sett sín dám á teirra ungdómshús.
Leiðari í ungdómshúsinum er Katrina Nattestad.
Vanliga er opið mikukvøld frá 18.00-22.00 og fríggjakvøld frá 19.00-24.00.
Facebooksíða hjá Ungdómshúsinum er: facebook.com/garnhusid


text:
Fundarskipan
FUNDIR KOMMUNUSTÝRISINS
§ 1: Kommunustýrisfundirnir eru almennir. Kommunustýrið kann tó gera av, at ávís mál verða viðgjørd fyri afturlatnum hurðum, samb. § 26 í kommunustýrislógini.
Stk. 2: Fundardagar verða ásettir byrjan av árinum og lýstir 8 dagar áðrenn 1. fund í svørtu talvu.
Stk. 3: Kommunustýrisfundi verða útsettir, um tað vísir seg, at fundurin ikki er viðtøkuførur. Nýggjur fundardagur verður kunngjørdur í svørtu talvu.
§ 2: Uttan so at kommunustýrið í tí einstaka førinum tekur aðra avgerð, skulu níðanfyri nevndu mál verða viðgjørd fyri afturlatnum hurðum:
a) Mál, har mett verður um persónlig viðurskifti,
b) Mál um keyp og sølu av føstum ognum,
c) Mál um leigu og útleigan av føstum ognum og
d) kostnaðarætlanir og tilboð viðvíkjandi byggiarbeiðum og tlfarsveitingum.
Stk. 2: Spurningurin um eitt mál skal verða viðgjørt fyri stongdum hurðum, skal verða viðgjørdur á fundi fyri stongdum hurðum, um kommunustýrið ell borgarstjórin ger tað av.
Stk. 3: Mál, ið skulu verða viðgjørd fyri afturlatnum hurðum, verða helst at goyma til seinast.
§ 3: Um en áhoyrari órógvar kommunustýrsfundin, kann borgarstjórin koyra hann og um neyðugt allar áhoyrarnar út. Borgarstjórin kann goyma sessir til tíðaindamenn.
§ 4: Um ein limur ikki kann møta á fundi, boðar hann borgarstjóranum frá hesum, áðrenn fundurin byrjar. Á hvørjum fundi verður skrivað í gerðabókina, hvørjir limir ikki vóru á fundi.
FUNDARSKRÁ OG MÁLSFRAMLØGA
§ 5: Um limur seinast 8 dagar framman undan regluligum kommunustýrisfundi skrivliga hevur biðið um at fáa viðgjørt eitt mál, setur borgarstjórin málið á skránna til komandi fund.
Stk. 2: Borgarstjórin syrgir fyri, at fundarskrá verður send hvørjum limi minst 4 dagar áðrenn regluligan kommunustýrisfund.
Stk. 3: Tá eitt mál er sett á skránna til ein regluligan kommunustýrisfund, skal tað tilfar, ið er neyðugt at gera sær eina meting um málið, um tað ikki longu er sent kommunustýrislimunum, verða lagt fram á kommunuskrivstovuni minst 3 dagar áðrenn fundin, herav seinasta dagin millum kl. 1800 - kl. 2000. Eitt yvirlit yvir málini skal samstundis vera tl skjals.
Stk. 4: Samstundis sum boðað verður til eykafundar, letur borgarstjórin í so stóran mun sum møguligt limirnar vita, hvørji mál koma til viðgerðar á fundinum. Avgerð um eykafund veður almannakunngjørd, um høvi er til tess.
VIÐTØKUFØRI, FUNDARLEIÐSLA OG FUNDARSIÐUR
§ 6: Kommunustýrið er viðtøkuført, tá ið minst helvtin av limunum eru á fundi.
Stk. 2: Borgarstjórin, og um honum berst frá, varaborgarstjórin, leiðir kommunustýrisfundirnar. Hann tekur avgerð í øllum spurningum um samráðingarleiðslu, og hann ansar eftir at fundirnir fara sømiliga fram. Eisini ger hann av, hvussu spurningarnir, ið atkvøtt verður um, skulu verða orðaðir.
Stk. 3: Hann, ið ynskir at røða á fundinum, skal venda sær til borgarstjóran, ið letur limirnar røða í teirri raðfylgju, teir hava biðið um orðið. Um fleiri biðja um orðið í senn, avger borgarstjórin raðfylgjuna. Røðari skal reisa seg, meðan hann talar, og eingin kann steðga honum uttan borgarstjórin.
Stk. 4: Hvør limur eiga at lýða avgerðum borgarstjórans, tá ið tað snýr seg um at halda vanligt fundarskil. Er en limur tvær ferðir á sama fundi biðin um at fara siðiliga fram, kann kommunustýrið eftir uppskoti borgarstjórans nokta honum orðið á hesum fundi.
Stk. 5: Øll uppskot til samráðingar verða sett borgrstjóranum. Tá ið borgarstjórin heldur orsøk vera til tess, ella 3 limir krevja tað, skal orðaskiftið verða lagt niður og uppskotið sett undir atkvøðu, so at endi kann verða fingin á samráðingunum.
Stk. 6: Borgarstjórin kann lata kommunustýrið gera av mál, ið hann sjálvur hevur rætt at taka endaliga støðu til.
§ 7: Borgarstjórin ger av, í hvørji raðfylgju málini koma tll viðgerðar, og hann kann víkja frá raðfylgjuni á fundarskránni. Kortini ger kommunustýrið av, í hvørjari raðfylgju málini skulu verða viðgjørd, um minst 3 limir krevja atkvøðugreiðslu hesum viðvíkjandi.
Stk. 2: Tá ið kommunustýrsfundur byrjar, kann einhvør limur krevja orðið til fundarskránna, eisini viðvíkjandi spurninginum um mál, ið eru ætlað at verða viðgjørd fyri afturlatnum hurðum, í staðin verða viðgjørd á almennum kommunustýrisfundi, og hin vegin.
§ 8: Eitt mál verður bert viðgjørt einaferð, um ikki annað er ásett í lóggavuni, ella kommunustýrið samtykkir, at málið skal verða viðgjørt tvær ferðir. Ársfiggjarætlanin skal tó verða viðgjørt tvær ferðir, samb. § 39 í kommunustýrslógini.
Stk. 2: Við fyrstu viðgerð verður ikki atkvøtt um endaliga úrslitið í málinum, men einans um tað skal fara til aðru viðgerð. Hvør limur hevur rætt til at siga sína hugsan um eitt mál, áðrenn kommunustýrið tekur avgerð um, at tað skal fara til aðru viðgerð. Frá fyrstu til aðru viðgerð skulu ganga minst 24 tímar. Frá fyrstu til aðru viðgerð av fíggjarætlanini skulu ganga í minsta lagi 14 dagar, samb. § 39 í kommunustýrislógini.
Stk. 3: Tá ið eitt mál verður viðgjørt tvær ferðir, skulu skjølini, ið hoyra til málið - aftaná fyrstu viðgerð - um tað er møguligt, verða løgd fyri limirnar.
Stk. 4: Mál kunnu koma til umrøðu á lukkaðum fundi í fyrsta umfari og til viðgerðar á opnum fundi í øðrum umfari.
LUTTØKA LIMANNA Í SAMRÁÐINGUM OG ATKVØÐUGREIÐSLU
§ 9: Kommunustýrslimur hevur skyldu at boða frá, um hann heldur iva vera um sítt gegni.
Stk. 2: Kommunustýrið ger av, um eitt mál er slíkt áhugamál hjá einum limi, at hann ikki eigur at taka lut í fundarviðgerðini og atkvøðugreiðsluni málinum viðvíkjandi. Um so er, skal avvarðandi fara út úr fundarhølinum meðan málið verður viðgjørt; tó kann honum ikki verða noktað at taka lut í samráðingunum og atkvøðugreiðsluni viðvíkjandi spurninginum, um hann skal fara av fundinum undir málsviðgerðini.
§ 10: Limir kunnu bert vera við í atkvøðugreiðsluni, um teir persónliga eru til staðar, meðan hesar fara fram.
ATKVØÐUGREIÐSLA, BROYTINGARUPPSKOT OG EYKABROYTINGARUPPSKOT
§ 11: Atkvøðugreiðsla fer fram á tann hátt, at limirnir reisa seg ella rætta hondina upp, og endurkanning verður gjørd.
Stk. 2: Allar avgerðir verða tiknar við vanligum meiriluta, um ikki annað er fyriskipað í lóggávuni. Eitt uppskot er samtykt, um í minsta lagi helmingurin av teimum, sum greiða atkvøðu, atkvøða fyri; standa atkvøðurnar á jøvnum, er uppskotið fallið. At greiða atkvøðu merkir antin at atkvøða ja ella nei.
Stk. 3: Heldur borgarstjórin, at eitt mál liggur so greitt fyri, at atkvøðugreiðsla er óneyðug, sigur hann sína áskoðan um, hvussu málið kann verða avgjørt. Krevur eingin limur tá atkvøðugreiðslu, kann borgarstjórin gera av, at málið er avgjørt samsvarandi hansara áskoðan.
Stk. 4: Val fara fram við skrivligari atkvøðugreiðslu á seðlum, sum borgarstjórin býtur út. Um borgarstjórin heldur, at kommunustýrið fer at velja ella endurvelja eitt ávíst valevni, kann hann skjóta upp, at avvarandi verður valdur uttan atkvøðugreiðslu. Krevur eingin limur tá skrivliga atkvøðugreiðslu, er valevnið, ið er skotið upp, valt.
§12: Broytingar- og eykabroytingaruppskot kunnu verða sett fram, um atkvøðugreiðsla ikki er byrjað, og ikki er neyðugt at seta fram ella taka fyrivarni viðvíkjandi slíkum uppskotum undir fyrstu viðgerð av einum máli, sum skal verða viðgjørt tvær ferðir, smb. tó stk. 2.
Stk. 2: Í málum, sum skulu verða viðgjørd tvær ferðir, kann kommunustýrið samtykkja at seta eina tíðarfreist fyri at seta fram broytingaruppskot og eftir umstøðunum eisini eykabroytingaruppskot, og um so er, kunnu slík ikki verða sett fram aftaná at freistin er úti, uttan at kommunustýrið við atkvøðumeiriluta gevur sítt samtykki hesum viðvíkjandi.
Stk. 3: Um broytingar- og eykabroytingaruppskot ikki eru gjørd limunum kunnug, áðrenn tey koma til aðru viðgerð, greiðir borgarstjórin frá uppskotinum beinan vegin, samráðingarnar byrja, um nakað uppskot er. Borgarstjórin ger av, í hvørji raðfylgju atkvøtt verður um broytingaruppskotini, men kortini soleiðis, at atkvøðugreiðsla um tey, altíð fer fram, áðrenn atkvøtt verður um høvuðsuppskotið.
Stk. 4: Uppskot um nevndarval og um at senda eitt mál til eina fyrr valda nevnd, ella til víðari viðgerð í eini fyrr valdari nevnd, kunnu verða framsett, so leingi atkvøðugreiðsla um málið ikki er byrjað. Verður slíkt uppskot sett fram, aftaná at samráðingar eru byrjaðar, verða hesar steðgaðar, og tekur kommunustýrið so støðu til, um málið skal fara til nevndarviðgerð.
MEIRILUTAVAL
§ 13: Við meirilutaval er tað valevni valt, ið fær meira enn helmingurin av greiddu atkvøðunum. Fæst slíkur meiriluti ikki við fyrstu atkvøðugreiðslu, verður atkvøtt um aftur. Fær heldur eingin hesa ferð meira enn helmingin av greiddu atkvøðunum, verður bundið val millum teir báðar, sum við aðru atkvøðugreiðslu fingu flestar atkvøður, tó soleiðis, at um teir hava líka nógvar atkvøður, verður kastaður lutur um, hvørjar tveir atkvøtt skal verða um við tað bundna valið. Er atkvøðutalið eins við bundnu atkvøðugreiðsluna, verður avgerð tikin við lutakasti, sum borgarstjórin skipar fyri.
LUTFALLSVAL
§ 14: Tá kommunustýrið skal velja tveir ella fleiri limir í eina nevnd, fer slíkt vl fram efttir lutfallsháttinum.
Stk. 2: Lutfallsval fer fram eftir hesum reglum:
Limir kommunustýrisins býta seg í bólkar, limirnir í hvørjum bólki hava frammanundan boðað borgarstjóranum frá, at teir vilja atkvøða saman við valið, ið skal fara fram. Limatalið í hvørjum bólki verður býtt við 1, 2, 3 o.s.fr. Býtingartalið, ið tá kemur fram, ásetur í hvørjum rað hvør bólkur sær kann velja síni umboð. Eru tvey ella fleiri býtingartøl eins stór, verður raðfylgjan avgjørd við lutakasti, sum borgarstjórn skipar fyri. Tá, ið avgjørt er, hvussu mong umboð hvør bólkur skal hava, eiga bólkarnir at siga borgarstjóranum frá beinan vegin, hvør skal verða teirra umboð. Sigur ein bólkur frá sær rættin til at seta eitt- ella feiri umboð, verða ósettu plássini býtt millum hinar bólkarnar á sama hátt, sum tilskilaður er omanfyri.
Stk. 3: Tá ið nevnd skal verða vald, har limirnir skulu vera bæði úr kommunustýrinum og uttanfyri, fer valið fram i senn millum teir limir, kommunustýrið skal velja. Í tí rað, sessirnir lutast einum bólki, kann hesin tilnevna limir ella ikki-limir í kommunustýrinum, til annað slagið av sessum er sett.
Stk. 4: Har borgarstjórin er fastur limur í nevnd, stjórn ella tílíkum, sum kommunustýrið velur, verður sessur hansara at rokna sum ein av teimum sessum, sum bólkar hansara hevur rætt til.
Stk. 5: Fer kommunustýrislimur í valskeiðinum úr nevnd, har hann er valdur av einum ávísum bólki, skal hesin bólkur seta mann í hansara stað.
Stk. 6: Hevur limur havt forfall í meira enn 14 samfullar dagar, kann bólkur hansara seta annan í hansara stað.
Stk. 7: Tilnevnir kommunustýrið í semju ella uttan atkvøðugreiðslu ein lim í nevnd, stjórn ella tílíkt, skal samstundis avgerð verða tikin um, hvør bólkur skal fáa avvarðandi sess, um hann verður leysur, samb. stk. 5.
GERÐABÓK o.a.
§ 15: Samtyktir kommunustýrisins verða skrivaðar í gerðabókina.
Stk. 2: Hvør limur kann krevja sína frávíkjandi støðu í stuttum skrivaða í gerðabókina, og tá íð tað snýr seg um mál, ið skulu verða send til annan myndugleika, kann hann eisini krevja, at myndugleikin verður gjørdur kunnugur við, tað sum stendur í gerðbókini.
Stk. 3: Tá ein fundur er lokin og gerðabókin lisin upp, skal hon verða undirskrivað av øllum, sum hava verið á fundinum. Limirnir kunnu ikki við at vísa til atkvøðugreiðslu teirra, ella av øðrum orsøkum bera seg undan at skriva undir gerðabókina.
AÐRAR FYRISKIPARNIR
§ 16: Hvør limur hevur skyldu til, meðan kommunustýrifundur fer fram, at halda seg til tað avgerð, sum borgarstjórin tekur viðvíkjandi fatan av tí, sum er fyrisett í hesi fundarskipan. Tó kann málið verða lagt fyri kommunustýrið á næsta kommunustýrisfundi.
§ 17: Henda fundarskipan kemur í gildi tann 1. juli 2001.
Uppskot til broytingar í hesum viðtøkum og uppískoyti skulu verða viðgjørd á tveimum kommunustýrisfundum og skulu í minsta lagi vera 14 dagar millum hvønn fundin.
Soleiðis samtykt á kommunustýrisfundi tann 28. mai 2001 og 23. juni 2001.
Kommunustýrið fyri Kunoyar Kommunu.
Heini O. Heinesen (borgarstjóri) John Damberg (varaborgarstjóri)
Atli Vilhelm Jaspur Kruse Hanna Klettskarð
KALENDARI
SAMBAND
Kunoyar kommuna
Kunoyargøta 7
780 Kunoy
Tel. +298 21 68 14
Skrivstovan
Kunoyargøta 7
780 Kunoy
Opið er:
Mánadagin frá 9:00 til 11:00


text:
Orð: Steingrímur Weihe
Lag: Charles H. Gabriel
Viðmerking: Yrktur til studentakabarettina á ólavsøku í 1959.
1. Var á Føroya landi einaferð so statt,
alt sum prestur segði, tað var vist og satt.
Kingo, Brockman báðar allir litu á.
Ja, so einfalt var tað tá.
Niðurlag: Sektus og sekterius, sektus og sekterius
prædikantar nógvir og mormonmenlar
allir rópa vinur kom.
2. Jú teir gomlu hjálptu seg við prest og degn
bønhús ella kirkja vóru stavnatekn;
nú hvør maður sjálvur prestur vera vil,
prestur dugur einki til.
3. Sigst at onkur farin er at hugsa um,
hvussu vorðið var við okkar forfedrum.
Sukku teir í heljardýpi ella ja ?
vunnu teir upp himnastað.
4. Vóni eg at einaferð vit biskup fá,
hann man megna fyri okkum greiða má:
Er tað so barasta hvør sektarist,
í himni eigur innivist.


text:
Nú eru jólini við at vera av fyri hesa ferð, og um nakrar heilt fáar dagar skulu vit aftur venja okkum við at skriva eitt nýtt árstal, 2016. Allur desember mánaði er at kalla eitt etigildi, har vit fyrireika okkum til stóri matfestina, sum jólini í veruleikanum er.
Hetta er eisini tíðin vit gera nýggjárlyftir, og ógvuliga nátturligt aftaná eti festivalin mikla, so er tað lyfti um at fara niður í vekt, sum toppar listan yvir nýggjárslyftir.
Eg havi eisini, sum so nógv onnur hesa ársins síðstu tíð givið mær nøkur nýggjárslyftir, men hetta eri eg hildin uppat við, tí á hvørjum ári er tað hent at eg havi broti míni nýggjárslyfti, og at bróta givin lyftir er nakað lort, niðurtúrur big time.
So heldur enn nýggjárlyftir, so royni eg at seta mær mál, og tað riggar munandi betur. Málini nýtast ikki at vera so høg. Kenslan av at náa eitt mál, litil ella stórt, er super. So góði tit leggi av at geva tykkum nýggjárslyftir, seti tykkum heldur mál tit meta tit kunnu røkka, og kensla av at náa sett mál skal nokk geva tykkum blóð á tonni at seta hægri mál.
Eg fekk startnummar til Berlin Marathon í jólagávu frá Veru, so hon hevur givið mær eitt mál at røkka í 2016. Eg kann so seta mær annað mál um at náa eina ávísa tíð. Lat okkum nú síggja. Eg fari nokk eisini at seta mær onnur mál og tað skal eingin loyna vera, at vektin so avgjørt er eitt av teimum.
Eg vil ynska tykkum øllum gott nýggjár og takk fyri 2015.


text:
Lag: Kalle Katt
Tíðin rennur grána hár og kvirt er undir lon
síðar hanga rukkurnar á míni gomlu skon
knøini tey eru veik og brendar eru tenn
men annars riggar kroppurin so nøkulunda enn.
Ryggurin er hoyknaður og hovin stóratá
eg datt um einar tuflur og økslin hon er blá
eg taki tríggjar panodil og svølgi tær í senn
men annars riggar kroppurin so nøkulunda enn.
Ein dagin mitt á gólvinum eg fekk eitt heksaskot
so stríddist delluklíparin hvønn dag við sveittabrot
hann segði víst eg aftur skuldi teljast millum menn
men annars riggar kroppurin so nøkulunda enn.
Eg var hjá kiropraktori ein geiðsla fekk eg beint
migrenan er so tolulig men gø í hond er meint
í gjár eg trekti fýra rotnar jakslar út í senn
men annars riggar kroppurin so nøkulunda enn.
Ein morgun árla eg fór fram og dróg mær brók á lær
eg vildi illa pissa út á W C leiðin bar
ein skelk eg fekk eg gleið á eini sápu tað-veit-denn
men annars riggar kroppurin so nøkulunda enn.
Eitt kvøldið eg fór út ein túr men gloymdi endurskin
tað seinasta eg minnist er eitt ljós og bremsukvin
nú liggi eg á átta millum aðrar brotnar menn
men annars riggar kroppurin so nøkulunda enn.
Tað er ringt at vera gamal nú kríggið liðugt er
eg sigldi mangan brattan millum minur, ódn og sker
teir lovaðu mær kríggspensión eg sigi ríð og renn
á mína bók er ikki nakað oyra komið enn.
HJPGoym tekstin


text:
So er fjórði partur avgreiddur á Reykjavík International Games 2016, og føroyskir svimjarar hava aftur vunnið heiðursmerki, sett met og svomið seg í finalurnar seinnapartin.
Í 400 frí svam Alisa Vestergaard úr Suðuroyar Svimjifelag seg til eitt gullheiðursmerki afturat í yngra bólkinum, tá ið hon svam teinin uppá 4:52.74.
Í 200 blandað svam Alvi Hjelm úr Ægir seg víðari til A-finaluna seinnapartin, við 2:14.07 og triðbestu tíð av øllum. Frans Johannesen svam her 2:14.18 og fjórbestu tíð.
Í 200 rygg svam Brynhild Johannesen úr Suðuroyar Svimjifelag seg við 2:44.42 til eitt silvurheiðursmerki í yngra bólkinum, meðan Signhild Joensen úr Ægir og Sára R. Nysted úr Suðuroyar Svimjifelag svumu seg víðari til A-finaluna við ávikavíst næst- og triðbestu tíð av øllum, 2:24.28 og 2:26.16. Sára eigur her føroyska metið á 2:19:29.
Í 100 bringu svam Sólvá A. Sigurðsson úr Ægir seg við 1:25.78 til eitt silvurheiðursmerki í yngra bólkinum, og komu hon og Lea Midjord eisini víðari til B-finaluna, Sólva við 9. bestu tð og Lea við 1:29.04 og 15. bestu tíð. Í eldra bólkinum svam Ásbjørg Hjelm úr Ægir seg við 1:19.05 víðari í A-finaluna við 3. bestu tið av øllum, og Sólrun Kjærbo úr Suðuroyar Svimjifelag seg víðari til B-finaluna, við 1:26.46 og 10. bestu tíð.
Í 200 bringu svumu Róland Toftum úr Suðuroyar Svimjifelag, Rókur Trygvason úr Ægir og Hugin N. Lave úr Suðuroyar Svimjifelag seg víðari til A-finaluna við ávikavíst bestu, næstubestu og fimtbestu tíð av øllum, 2:29.86, 2:32.74 og 2:40.99. Róland eigur føroyska juniormetið á 2:29.49, meðan Pál Joensen eigur føroyska metið á 2:21.71.
Í 200 firvald svam Sára R. Nysted úr Suðuroyar Svimjifelag seg víðari til A-finaluna við 2:33.76 og triðbestu tíð, og setti samstundis stórt nýtt føroyskt met og juniormet. Monika Biskopstø átti føroyska metið á 2:43.19, frá somu stevnu í 2010, meðan kravtíðin til at seta juniormet í 2008 var sett til at vera 2:37.67.
Í 100 firvald svam Eyðbjørn Joensen úr Suðuroyar Svimjifelag seg víðari til A-finaluna við 1:00.19 og triðbestu tíð, aftanfyri danska Viktor B. Bromer sum setti stevnumet við 56.18, og eisini danska Michael Terp Olesen sum svam 58.90.
Í 100 frí svam Alisa Vestergaard úr Suðuroyar Svimjifelag seg við 1:05.43 til eitt silvurheiðursmerki í yngra bólkinum, meðan Sára R. Nysted eisini úr SuSvim og Signhild Joensen og Jana B. Thomsen úr Ægir svumu seg víðari til A-finaluna í opna bólkinum, við ávikavíst trið-, fimt- og áttandubestu tíð, 59.22, 1:00.26 og 1:01.40. Barbara Debes úr Ægir svam seg hartil víðari til B-finaluna, við 1:04.03 og 15. bestu tíð. Sára eigur bæði føroyskt met og juniormet, á 58.91 frá SuSvim-stevnu fyrr í mánaðinum.
Og í 200 frí svumu Frans Johannesen úr Esbjerg og Alvi Hjelm úr Ægir seg víðari til A-finaluna við ávikavíst bestu og triðbestu tíð av øllum, Frans við 1:58.67 og Alvi við 1:59.36. Frans svimur fyri Danmark, men hevur føroysk foreldur.
Finalurnar byrja kl 15:00 seinnapartin, og verða eftir øllum at døma sjónvarpaðar á RÚV. Øll úrslit kunnu síggjast her, frá svimjistevnuni á Reykjavík International Games 2016.


text:
Mánadagin 23. apríl byrjaði summarskeiðið við heitinum Summer Academy on the Continental Shelf 2018 (SACS). Skeiðið varar í eina viku og verður hildið í Arusha, Tansania.
31 fólk úr 20 londum luttaka á skeiðinum, og av hesum eru umleið helmingurin úr 11 afrikanskum londum, meðan hini eru úr londum kring allan heim.
Skeiðið í Arusha er grundað á samstarvsavtalu millum Fróðskaparsetur Føroya og African Institute of International Law. Jarðfeingi hevur verkætlanarleiðsluna. Fíggjarliga er skeiðið m.a. stuðlað av Korean Maritime Institute og av játtanini hjá landsstýrinum til menningarsamstarv.
Undirvísarar á skeiðinum eru m.a. føroyingarnir Bjørn Kunoy, havrættarserfrøðingur, Martin Heinesen, jarðfrøðingur og limur í Landgrunsnevnd ST (CLCS) og Finn Mørk, jarðfrøðingur. Millum aðrar undirvísarar eru forsetin í altjóða dómstólinum í Haag og aðrir limir í CLCS.
Summarskeiðið í havrætti, SACS, varð hildið í Føroyum í 2014, 2015 og 2016.
Les meir um skeiðið SACS á heimasíðuni hjá Fróðskaparsetrinum her. https://setur.fo/page-samples/news/news-single/news/summer-academy-on-the-continental-shelf-2018/


text:
Sverri Egholm
07.02.2018 - 15:37
Tíðindi > Samfelag & Politikkur > Landspolitikkur
Ein lutfalsliga stuttur tunnil á 850 metrar til Fámjins fer ikki at ávirka tunnilsverkætlanina norð um Fjall stórvegis. Tað sigur Henrik Old, landsstýrismaður í samferðslumálum.
Landsstýrismaðurin segði í svari upp á munnligan fyrispurning frá Jacob Vestergaard, at tá arbeiðið at bora Hvalbiartunnilin verður boðið út, verður eisini biðið um at bora tunnil til Fámjins.
Men fólk í Norðoyggjum kenna seg sviknan, tí tunlarnir Norður um fjall ikki vera gjørdir áðrenn, og hetta hevur viðført kjak á Facebookbólkinum “Tunlar norð um fjall nú”.
- Summi siga, at tað ger ongan mun, hvar ein landsstýrismaður býr. Teir arbeiða jú fyri alt landið. Kanska tað passar á eini aðrari planet, skrivar ein.
- Nú kann vera nokk! Hvar eru okkara tingfólk úr Norðuroyggjum? Nú eiga vit at fáa nýggjar tunlar, skrivar ein annar.
Brúka útgerðina meðan hon er har
Men landsstýrismannin vissar um at tað ikki fer at seinkað tunlunum Norður um Fjall stórvegis. Tunnilin til Fámjins er stuttur, einans 850 metrar, og hetta kemur helst at taka nakrar mánaðir, so tað fer ikki at ávirka arbeiðið Norður um fjall stórvegis, greiðir hann frá.
- Eingin ivi hjá mær er, at tað er upplagt hjá tunnilsliðnum hjá Landsverki at byrja við Famjinstunlinum, millum annað tí man hevur verkstað í Øravík. Har eru eisini fólk sum hava verið við til at borað tunlar áður, sigur Henrik Old.
Sum skilst er ætlanin ikki at gera tunnilin lidnan beinanvegin, men at fáa borað ígjøgnum meðan útgerðin er í oynni.
Enn er avgerð ikki tikin um tunlarnir Norður um Fjall skulu breiðkast ella um teir skulu borast av nýggjum, men eftir ætlan verða pengar settir av til verkætlanina í 2021, og árið eftir verður veruliga farið í gongd, upplýsir Henrik Old.
Hann sigur tó, at er politiskur vilji um at fara í gong fyrr, verður tað gjørt.
Arbeiðið at gera arbeiðsveg til Hvalbiartunnilin verður boðið út um ein mánaða, og eftir ætlan verður byrjað at bora í 2019.
Les eisini: Fara undir Famjinstunnilin tá Hvalbiartunnilin er boraður ígjøgnum


text:
Í 1999 varð Eysturoyar Unga Tjóðveldið stovna. Stovnanin var hildin í Losjuni Glotti í Gøtu.
16. februar 2013 varð Eysturoyar Unga Tjóðveldið endurstovnað.
Endurstovnanin var hildin í Losjuni Glotti í Gøtu.
Hervør Pálsdóttir gjørdist forkvinna, Anný Djurhuus, næstforkvinna, Torstein Jóhannes Fríðfinsson, kassameistari og skrivari, og Tráin Petursson Nónklett, tiltakslimur og landsnevndarumboð.
13. februar 2014 varð aðalfundur hildin í hølunum hjá Leirvíkar Arbeiðarafelag.
Torstein Jóhannes Fríðfinsson gjørdist formaður og landsnevndarumboð, Tóki Høghamar, næstformaður, og Hervør Páldsóttir gjørdist kassameistari og skrivari. Anný Djurhuus gjørdist tiltakslimur.
25. januar 2016 varð aðalfundur hildin í meginskúlanum á Oyrarbakka.
Nevndin gjørdist hendan: Tóki Høghamar, formaður, Edit Fríðheim, næstforkvinna, Ebba Marianna Joensen, skrivari, Hervør Pálsdóttir, kassameistari og landsnevndarumboð, Sunniva Waag Dam, nevndarlimur, Petur Pauli á Høvdanum, nevndarlimur og Bjørk Mikladal, tiltakslimur.


text:
Í síðstu viku skrivaðu 35 listafólk og mentanarfólk undir uppá eitt opið bræv til nevndina fyri Listasavn Føroya og Mentamálaráðið. Brævið snúi seg um ta umdiskuteraðu bókina Sekel, sum Listasavnið fyri kortum gav út. Stutt eftir, at brævið varð sent, vórðu tey 35, sum skrivaðu undir, innkallað til fund við stjóran og nevndina fyri Listasavn Føroya. Hetta halda vit vera sera gleðiligt, óansæð hvussu fundurin fer at ganga er tað sera positivt, at savn og nevnd ynskja at skifta tankar og meiningar. Hetta er júst tað slagið av opinleika, sum vit ikki hava upplivað í seks ár og tað gleðir okkum stórliga, at tað nú verður lagt upp til dialog. Fundurin er á Listasavninum í dag millum klokkan 17 og 18 og øll, sum hava skrivað undir eru vælkomin. Her er brævið og undirskriftirnar:
Opið bræv til nevndina fyri Listasavn Føroya og Mentamálaráðið
Vit, undirritaðu harmast stórliga um bókina "SEKEL FÆRØSK KUNST I HUNDREDE ÅR. ONE HUNDRED YEARS OF FAROESE ART", sum vit halda vera ov subjektiva og ósemjuliga til, at hon kann virka sum tann almenna føroyska listasøgan, ið hon skal eitast at vera. Listaviðgerðin í bókini hevur slagsíðu til fyrimuns fyri nøkur ávís listafólk, men til bága fyri onnur, ið verða lýst úr einum negativum sjónarhorni. Útsagnirnar um Grafiska Verkstað Føroya á síðu 326, har leiðarin á verkstaðnum verður nevndur við navni sum partamaður við tey (ónevndu) listafólkini, ið ikki vildu samstarva við fyrrverandi Listasavnsstjóran, kunnu als ikki góðtakast, ei heldur kunnu vit góðtaka, at listastríðið verður lýst á so partískan og avmarkaðan hátt, sum tað gjørt í bókini við smáum seks reglum. Bókin er á donskum og enskum og kann við einsíðaðu viðgerð síni av føroyskari list verða Steinprenti og føroysku listini til óbøtandi skaða.
Vit vilja fegin hava eina frágreiðing frá nevndini fyri Listasavn Føroya um hvussu tað ber til, at henda bókin er komin út, eyðsýniliga uttan nakra skilagóða ritstjórn. Í øðrum lagi vilja vit vegna Steinprent og tey illa viðfarnu listafólkini hava eina umbering og eitt lyfti um, at bókin ikki verður týdd til føroyskt og givin út við tekstinum í verandi líki.
Við hávirðing
Jan Andersson
Fríða Matras Brekku
Zacharias Heinesen
Bárður Jákupsson
Tróndur Patursson
Torbjørn Olsen
Tóroddur Poulsen
Rannvá Kunoy
Marius Olsen
Hansina Iversen
Olivur við Neyst
Bárður Oskarsson
Brandur Patursson
Birgir Kruse
Gyðja Hjalmarsdóttir Didriksen
Kinna Poulsen
Inger Smærup Sørensen
Elin Josefina Smith
Aggi Ásgerð Ásgeirsdóttir
Andrias Andreassen
Tummas Jákup Thomsen
Gunnar Hoydal
Bjørn Kunoy
Herluf Lützen
Búgvi Poulsen
Carl Jóhan Jensen
Hanni Bjartalíð
Hjördis Haack
Hans Pauli Olsen
Súsan í Jákupsstovu
Oddfríður Marni Rasmussen
Arnbjørn Ólavsson Dalsgarð
Sunleif Rasmussen
Anker Mortensen
Tórbjørn Jacobsen
Borgný Dam Patursson
Hans Pauli Strøm
Steinbjørn B. Jacobsen
(IS)


text:
Jan Müller
10.03.2017 - 11:47
”Øll loyvi eru latin innaftur, og tí er altavgerandi, at vit gera eitt munandi arbeiði fyri at gera økið kring Føroyar so lokkandi sum gjørligt fyri at kveikja áhugan aftur hjá oljufeløgunum. Og tað havi eg skilt, at landsstýrismaðurin ætlar,” segði Bjarni Hammer, løgtingsmaður undir 1. Viðgerð av lógaruppskoti til nýggja oljuleiting.
Oljuleiting fær okkum aftur at merkja oljufepurin
Tað var javnaðartingmaðurin og formaður í Vinnunevndini, Bjarni Hammer, sum legði fyri, tá uppskot til løgtingslóg um 4. útbjóðing varð til 1. viðgerð á tingi mikudagin. Hann segði m.a.:
”Tá man hoyrir um oljuleiting, so merkir man aftur oljufepurin. Vit væntaðu at finna olju eftir, at oljuleitingin byrjaði eftir aldarskiftið, og vit bíða enn. Men fyrr ella seinni man tað fara at eydnast at finna onkra oljukeldu við Føroyar, sum er verd at framleiða úr,” segði Bjarni Hammer og greiddi síðani frá uppskotinum til nýggja útbjóðing á landgrunninum. Hann vísti á, at hetta uppskotið ásetir sambært upprunauppskotinum frá 1998 um kolvetnisvirksemi, hvørji øki verða boðin út og tær almennu treytirnar, sum skulu setast til hetta 4. útbjóðingarumfarið til leiting og framleiðslu.
Fyri at halda gongd í virkseminum metir Jarðfeingi, at tíðin er komin til at byrja uppá 4. útbjóðingarumfarið. Og harvið eisini at halda fram við at troyta teir vinnuligu møguleikarnar við kolvetnisleiting í Føroyum. Tí er hetta uppskot lagt fyri løgtingið.
Landsstýrismaðurin hevur gjørt tilfarið klárt, og tað er hann, sum veitir loyvini. Tey feløg, sum fáa loyvi, skulu lúka nakrar ávísar treytir, t.d. at tey hava ymsar royndir og førleikar til økið, og fíggjarorkan skal sjálvandi vera í lagi. Tað skal eisini takast hædd fyri fiskiskapi og sigling, sum náttúrliga er har á leiðini. Samstundis sum hetta útbjóðingarumfarið verður boðið út fyrireikar landsstýrismaðurin bæði tað 5. og 6. útbjóðingarumfarið. Hetta verður gjørt fyri at vera úti í góðari tíð, soleiðis at møgulig leitingarfeløg kunnu leggja virksemið til rættis í longri tíðarskeið fram.
Bjarni Hammer vísti síðani á oljuleititilgongdina higartil, har trý útbjóðingarumfar hava verið hildin. Tað fyrsta var í 2000, tá sjey loyvi vórðu latin. 2. Útbjóðingarumfarið var í 2004/05, og tá vórðu eisini sjey loyvi latin. 3. útbjóðing var í 2008, og tá vórðu latin trý loyvi , og í 2008 vórðu latin tvey loyvi í eini ”open door” útbjóðing, har feløg sjálvi venda sær til landið og biðja um loyvi at leita inni á einum ávísum øki, sum er bjóðað út fyrr.
Hægri oljuprísur jaligur fyri leiting
”Í fyrsta umfari var áhugin sera stórur, serliga tí at stórir oljubrunnar vórðu funnir beint eystan fyri markið. Føroyingar flest vórðu tá eisini sera spentir , tí flest øll væntaðu tað veruliga stóra oljuævintýrið, sum skuldi ríka Føroyar. Av tí at einki er funnið enn hevur áhugin verið minkandi síðani. Føroyaøkið hevur víst seg at vera meira trupult at leita í enn aðraataðni, av tí at leitingin oftani er á djúpum sjógvi, veðrið er sum vera man ein stór avbjóðing, og so eru tað basaltfláirnar, sum hava verið ein nógv størri avbjóðing fyri allar Føroyar. Avbjóðingarnar gera tað tí nógv dýrari at leita enn aðrastaðni í heiminum. At oljuprísurin hevur verið so lágur seinastu árini hevur tikið burtur tann seinasta áhugan at leita í Føroyum. Ikki bara í Føroyum men eisini aðrastaðni kring heimin er munandi minking í leitingini eftir kolvetnum. Tað er tó at gleðast um, í hvussu er hjá oljufeløgunum, at oljuprísurin er kvinkaður eitt sindur upp í hvussu er ta seinastu tíðina og møguliga fer at venda neiligu gongdini at leita við Føroyar eisini.
Vit síggja, at varandi orkukeldur alla staðni vinna fram. Herfyri var frammi, at Føroyar skulu gevast við oljuleiting og heldur marknaðarføra seg sum eina grøna tjóð. Eg eri ikki heilt samdur. Eg haldi báðir møguleikar skulu troytast. Føroyar eru ein grøn tjóð, men vit hava møguliga eisini eitt stórt ríkidømi inni á økinum við kolvetnti, og tað haldi eg vit skulu troyta.”
Økið, sum verður boðið út, er næstan 32.000 ferkilometrar til støddar. Tað er eystan fyri Føroyar, í ein útsynning. Bjarni Hammer greiddi síðani frá fleiri av teimum treytunum, sum vera galdandi fyri oljufeløg, sum vilja leita her.
Hann vísti á, at um alt økið verður leigað út í 16 ár, so vildi tað givið til landskassan 1,2 mia. kr. men helt ikki tað vera realistiskt.
Verður kolvetni funnið verður goldið eitt framleiðslugjald uppa 2% av søluvirðinum. Eisini kemur framleiðslan undir partafelagsskatt uppá 27%. Inntøkurnar frá leitingini fram til 2007 hava verið umleið 110 mill. kr. 63 mill í skattainntøkum, 32 í víddargjøldum og 17 frá seismikki ol. Aftrat hesum kemur tað nógva avleidda virksemið, sum hevur verið frá leitingini.
Fyri at lætta um umsitingina hjá teimum feløgum, sum vilja leita her, so er tann broytingin gjørd í loyvistreytunum, at útlendingar, sum skulu gjalda skatt í Føroyum, ikki skulu gera tað fyrr enn eftir at hava verið í 30 dagar á føroyskum øki.
9 brunnar givið holla vitan
”Hóast tað eru gingin 16 ár síðani, at tey fyrstu loyvini vórðu latin at leita eftir og framleiða olju, so er tað ikki eydnast at finna kolvetni í rakstrarverdum nøgdum enn. 9 boringar eru gjørdar higartil, og tað hevur givið eina holla vitan. Tað er staðfest, at tað er ein virkin kolvetnisskipan í tí føroyska økinum. Spurningurin er so, hvar hesar vakstrarverdugu nøgdirnar eru at finna. Tað er einans við stórari servitan og stórari fíggjarorku, at tað ber til at svara hesum spurningi. Men sum vera man er áhugin lítil í løtuni. Øll loyvi eru latin innaftur, og tí er altavgerandi, haldi eg, at vit gera eitt munandi arbeiði fyri at gera økið kring Føroyar so lokkandi sum gjørligt fyri at kveikja áhugan aftur hjá oljufeløgunum. Og tað havi eg skilt, at landsstýrismaðurin ætlar.”
Uppskotið hevur verið til hoyringar hjá Oljuvinnufelagnum, Føroya Olju- og ídnaðarbólki (FOÍB) og Fíggjarmálaráðnum, sum øll eru jalig. Bjarni Hammer vísti til fleiri av tilmælunum, sum eitt nú FOÍB er komið við, ið hann helt vera áhugaverd og fara hesi at verða viðgjørd í Vinnunevndini. Hann vísti her m.a. til at taka av gjøld og at minka partafelagsskattin úr 27% niður á 18%.
”Alt í alt er hetta ein gongd leið, og eg haldi, at landsstýrismaðurin ger rætt í at gera útbjóðingartilfarið klárt nú og eisini tað 5. gg 6. við. Vónandi kann lív kveikjast í aftur eina vinnu, eisini fyri føroyskar aktørar, sum var sera spennandi og gevandi bæði fyri landið og fólkið tann tíð hon stóð uppá. Tíðin og áhugin, sum var í ár 2000, tá fyrstu loyvini vórðu latin, er ikki tann sama, sum hon er í dag. Og hon kemur nokk ikki aftur fyrr enn onkur finnur kolvetni, ið eru verd at taka upp. Men vónandi verður áhugin fyri at leita birtur aftur við hesum 4. Útbjóðingarumfarinum,” segði Bjarni Hammer, tá hann greiddi frá uppskotinum til 4. útbjóðing.
Kári P. Højgaard, tingmaður sáddi iva um, hvussu lukrativar vit eiga at gera treytirnar í Føroyum og spurdi Bjarna Hammer um hetta.
Bjarni Hammer helt fyri, at vit eiga at gera tað so lætt sum møguligt fyri at kunna bjóða, tí áhugin í løtuni er so lítil at leita kring heim og við Føroyar serliga, tí tað er so dýrt og trupult og tí møguleikarnir fyri at finna eru ikki so stórir júst nú. ”Eg haldi tí, at vit eiga at gera, hvat vit kunnu fyri at gera tað so lokkandi sum møguligt, og so heldur at fáa nakað innaftur seinni, tá nakað er funnið."
Tommy Petersen, sum nýliga er komin heimaftur úr Jerusalem, til arbeiðis í UVMR, har hann hevur fingið ábyrgdina av olju- og maritimum málum. Her í práti við løgtingsmannin Kára Højgaard.
Bæði umboð fyri samgongu og andstøðu tóku væl ímóti uppskotinum til nýggja oljuútbjóðing. Her Bjarni Hammer og Magnus Rasmussen.


text:
Orð: Fanny Crosby
Lag: Mrs. N. Bliss Wilson
Týtt: Victor Danielsen
1. Jesus teg bønar, hvat svarar tú,
verður tú frelstur í kvøld?
Um tú vilt trúgva, hann frelsir teg nú;
verður tú frelstur í kvøld?
Sorgarfult talar hann, hoyrir tú ei:
Kanst tú í kvøld enn mær svara nei?
Heldur tú fram tá ta gomlu leið?
Áh, verður tú frelstur í kvøld?
2. Jesus varð krossfestur fyri teg;
verður tú frelstur í kvøld?
Sigur tú takk, at hann ofraði seg?
Verður tú frelstur í kvøld?
Har vísti Jesus tær kærleik sín,
vilt tú, so kanst tú hann kalla tín;
drekkur tú tá enn hitt gamla vín?
Áh, verður tú frelstur í kvøld?
3. Jesus enn stendur og bankar her;
verður tú frelstur í kvøld?
Hvat, um hann bankaði seinastu ferð!
Verður tú frelstur í kvøld?
Aftur og aftur tú hoyrdi hans rødd,
helst tá ið sál tín var troytt og mødd;
skal hon til lívið nú verða fødd?
Áh, verður tú frelstur í kvøld?
4. Kanska hin røddin nú tagnar brátt;
verður tú frelstur í kvøld?
Tá er bert eftir ein ævig nátt;
verður tú frelstur í kvøld?
Trúgv tí í kvøld, sál, og drála ei!
Trúgvast skal orðið, ei følast, nei;
set nú tín fót á ta góðu leið,
áh, trúgv og ver frelstur í kvøld!


text:
NSÍ vann í dag 2-0 á útvølli ímóti AB. Dysturin var ikki tann besti frá okkara síðu, men tað hevði stóran týdning at vit vunnu dystin. 2-0 var úrslitið, og 3 stig á konto, tað hevur alt at siga. Flott kempa dreingir, og koyri nú á víðari.
Nógv NSÍ viðhaldsfólk vóru á Argjum í dag, og tað skulu øll hava takk fyri, tað hevur stóran týdning at vit standa saman, tí saman koma vit vit langt! Vit hava vunnið okkum 3 stig, og eru nú á 3 plássi í Betri deildini.
Komandi sunnudag møta vit B36 á heimavølli.
SAMAN STANDA VIT STERK!


text:
Spøl
MEST veitir og hevur veit Brattvaag spøl í mong ár.Vit eru mest kendir fyri at veita hydraulisk lágtrýst spøl:
- BRH 64 Spøl (Lágtrýst)
Hesi spøl hava altíð boða fra góðsku.
Rolls Royce - Brattvaag hevur nú í eina tíð arbeitt við at ment síni elektrisku spøl. Teir eru komnir á mál og hava útvikla tað nýggja:
- BRE XT140 PM (El-Spæl)
PM stendur fyri er Permanent Magnetic.
Teir sum vilja at skifta til el-spøl sleppa undan at taka spølini úr, PM motorurin kann setast til verandi spølini.
Her er eitt video, sum vísir hvussu PM (Permanent Magnetic):
"Source: YouTube"
Fyri meira kunning um okkara spøl, so kanst tú seta teg í samband við:
Okkara serfrøðingur


text:
Iberianes
Iberianes ella Iberiahálvoyggin er eitt stórt nes á útsynningshorninum í Suðurevropa: Spania, Portugal, Andorra og Gibraltar eru londini á Iberianesi. Pyrineafjøll eru mark norðureftir ímóti Evropa, og Gibraltarsund er mark ímillum Iberianes og Marokko í Norðurafrika. Í øldir ráddu mórar, muslimskt fólk úr Norðurafrika, her, og tað vórðu teir, sum høvdu appilsintræið við sær higar. Í Spania og Portugal er heitt miðjarðarhavsveðurlag, og í báðum londum hevur ferðavinnan stóran búskaparligan týdning. Bæði londini hava stóran fiskiflota og eru ímillum størstu fiskivinnutjóðir í ES. Sum grannalond á Iberianesi hava Portugal og Spania havt mangt í felag. Miðskeiðis í 16. øld vóru Spania og Portugal mætastu lond í Evropa. Bæði høvdu sent rannsóknarlið til fremmand lond og lagt undir seg hjálond í Amerika, Ásia, Afrika og Karibia. Elstu sagnir siga nógv frá fremmandum niðursetufólki og hertøkum. Um ár 1000 f.Kr. bygdu fønikar, grikkar og kartagar handilsbýir á Iberianesi. Fyrst hersettu rómverjar, síðan germanskir vesturgotar bæði londini. Hispania er rómverska heitið fyri Iberia. Í árinum 201 f.Kr. legði Rómverjaríki bæði Spania og Portugal undir seg. Rómverjar kallaðu landspartin Hispania, og latín var almenna málið. Teir gjørdu eisini stórar vatnveitingar til býirnar. Rómversku keisararnir Trajan og Hadrian vóru føddir í Hispania. Í ár 711 tóku muslimskir mórar, ein arábisk tjóð í Afrika, alt økið. Seinast í 15. øld høvdu londini at enda vunnið á mórum, og bæði londini kappaðust sínámillum um at menna hvørt sítt ríki. Frá 1580 og í 60 ár var Portugal undir sponskum ræði, men fekk so sjálræði. Í Napoleonsbardøgunum vóru londini hvørt í sínum parti. Í nýggjari tíð hava bæði londini havt einræðisstjórnir, men miðskeiðis í 1970-árunum varð fólkaræði sett á stovn.
Stórur partur av Iberianesi er víður háslætti, nevndur Meseta. Har er næstan eingin skógur. Um summarið er so heitt, at næstan allar áir eru turrar. Um veturin fellur hitin ofta niður um frostmarkið, og kavaroksódnir eru ikki óvanligar. Avfallið á háslættanum er so lítið, at bøndurnir mega veita vatn á dyrkilendi.